Bagaimana Negara Kecil Meguruskan Tanah Kubur?

Tanah merupakan sumber yang penting dan diperlukan dalam kehidupan manusia.

Namun masalah ruangan tanah yang terhad kerap menjadi cabaran yang dihadapi negara-negara kecil. Satu masalah tanah yang akan dihadapi oleh negara kecil adalah kekurangan tanah untuk tujuan pengebumian.

Kita di Malaysia mungkin belum menyaksikan isu ini menjadi satu masalah besar. Persoalannya, bagaimana negara kecil mengatasi masalah tanah untuk kubur jika mereka berhadapan kekurangannya?

Negara kecil cenderung untuk mengambil pendekatan yang lebih bijaksana dalam menguruskan tanah disebabkan wujud tekanan yang memerlukannya.

Mereka biasanya akan memperkenalkan sistem kawalan dan penyeliaan yang mampan dan lebih beretika seperti di Sepanyol dan Greece.

Di sana khususnya di kawasan berpenduduk padat, kerajaan mereka telah memperkenalkan sistem di mana mayat akan ditempatkan di lot persendirian untuk tempoh beberapa tahun terawal sebelum dipindahkan ke lot umum ditempatkan bersama mayat-mayat lain.

Di Torrero, Sepanyol sebagai contoh, lot kubur individu akan disewakan kepada waris si mati untuk tempoh 5 tahun atau 49 tahun yang memerlukan bayaran dibuat. Tamat tempoh, tubuh si mati akan dipindahkan.

Namun sistem ini juga gagal berfungsi dengan baik, ekoran kegagalan waris melakukan pembayaran untuk menyambung kontrak.

Membakar tubuh si mati di krematorium merupakan antara amalan yang biasa berlaku di mana-mana negara.

Ini kerana membakar mayat memang dibuktikan berkesan sebagai satu kaedah untuk mengatasi masalah kekurangan tanah untuk kubur. Dalam kaedah ini, mayat dibakar dan abunya disimpan dalam bekas khusus.

Situasi ini bagaimanapun tetap tidak efektif seandainya waris berkeras mahu mengebumikan si mati, seperti yang sedang berlaku di Hong Kong. Di sana, ada ratusan ribu abu mayat yang disimpan di rumah-rumah pengebumian sedang 'menunggu giliran' untuk dikebumikan secara sempurna sama ada di lot pusara awam atau persendirian.

Bagi negara berpopulasi padat seperti India, penganut Hindu akan menaburkan abu mayat di lokasi perairan seperti sungai dan laut, dengan Sungai Ganges yang dipercayai sebagai kawasan suci kerap menjadi pilihan. Kaedah ini sedikit sebanyak membantu menurunkan keperluan untuk lot pusara dibuka.

Kaedah pusara bertingkat kini sudah menjadi antara amalan standard yang telahpun mula diamalkan di beberapa negara.

Kaedahnya mudah - si mati yang lotnya telah dikategorikan matang untuk kegunaan semula akan dikorek semula pusara mereka. Tubuh mereka yang masih ada akan ditanam semula pada kedalaman lebih dalam, di dalam lot pusara serupa sebelum tubuh kedua ditanam di atasnya.

Bagi negara seperti Jerman, mereka memudahkan terus proses ini. Menggabungkan saja mayat-mayat pada kedalaman yang sama selepas tiba satu tempoh ditetapkan.

Situasi ini berpunca daripada akta kerajaan mereka yang diperkenalkan pada tahun 1934, mewajibkan mana-mana tubuh si mati harus ditempatkan di lokasi pusara walaupun secara dikongsi, bagi membolehkan waris hadir melawat mereka.

Bagi negara haram Israel yang telah merampas kedaulatan Palestin, masalah pusara telah lama menghantui mereka.

Untuk menangani masalah ini kompleks-kompleks kubur bawah tanah bertingkat yang dihubungkan dengan menggunakan jalinan terowong telah pun dibina bagi menampung permintaan yang ada.

Oleh kerana kepercayaan agama menghalang warga Israel daripada dibakar, hanya jalan ini ada untuk mereka menangani isu ini. Dianggarkan setiap tahun 4,400 lot pusara baru perlu dibuka.

Kompleks pertama mula dibuka pada tahun 2019, mempunyai kompleks pusara lengkap dengan lif untuk kemudahan pengangkutan serta lorong-lorong yang akan menentukan 'kedudukan terakhir' si mati.

Bagi memudahkan pengunjung, kemudahan bugi golf elektrik akan disediakan bagi membolehkan tetamu ke kompleks itu hadir ke lot sepatutnya dengan sesegera mungkin.

Pusara lautan telah lama menjadi tradisi masyarakat yang tinggal di negara-negara yang mempunyai akses kepada pantai. Bezanya, mayat tidak akan dibakar terlebih dahulu sebaliknya akan dilepaskan dalam keadaan asal bersama keranda.

Amalan ini telah menjadi alternatif yang ditawarkan kepada waris jenazah anggota tentera laut Amerika Syarikat dan telah menjadi popular di kalangan orang awam, disebabkan kosnya yang jauh lebih rendah dengan anggaran separuh daripada harga biasa.

Di sana, ada garis panduan yang perlu dipatuhi dalam menjalankan proses ini. Mayat haruslah dibalut dengan pembalut boleh lupus, ditimbang agar mencapai berat yang diperlukan. Keranda yang diperbuat daripada besi haruslah ditebuk bagi membolehkan air masuk ke dalamnya.

Jarak pengebumian (pengelautan?) pula mestilah 3 batu nautika daripada pesisir pantai dengan air pada kedalaman sekurang-kurangnya 600 kaki.

Kita mungkin merasa aneh dengan tradisi atau sistem pengurusan pusara yang kami senaraikan ini, tetapi kami yakin kita di Malaysia juga akan mula berhadapan situasi serupa dalam tempoh beberapa dekad akan datang.

Sekiranya kita sebagai masyarakat sudah sampai ke tahap sebegitu, apakah solusi terbaik yang anda rasakan perlu diambil, yang tidak membelakangkan tuntutan agama dianuti masyarakat kita?

Suarakan pandangan anda dalam ruangan komen media sosial kami ya!


Kenapa Singa Tidak Serang Kenderaan Pelancong Safari?

Antara tarikan utama sekiranya anda pergi ke kawasan Safari di Afrika adalah melawat kawasan tempat tinggal Singa yang hidup secara liar. Menariknya, seperti yang kita boleh dilihat dari kebanayakan video seperti National Geographics dan video-video dokumentari lain, singa ini langsung tidak menyerang pelancong yang datang dengan kereta jip ini.

Walaupun terkenal sebagai haiwan yang ganas dan berada di tingkat teratas dalam rantaian makanan, kebiasaannya singa-singa ini dilihat tidak begitu mengendahkan kedatangan pelancong ke kawasan mereka.

Menyedari akan hakikat singa-singa ini tidak menyerang manusialah yang menyebabkan mengapa peminat hidupan liar menerokai lawatan hutan di safari atau jip untuk melihat haiwan itu secara dekat di habitat semula jadi mereka. Ianya sama sekali pengalaman berbeza berbanding melihat mereka di zoo.

Untuk informasi, tidak banyak kejadian singa menyerang manusia di safari atau jip pelancong yang direkodkan. Sebab utama di sebalik ini adalah naluri pemangsa-mangsa semulajadi.

Anda mungkin pernah melihat singa menyerang rusa dan antelop, tetapi gajah dewasa jarang rsa terancam apabila berada berhampiran singa. Ini terutamanya disebabkan oleh saiznya yang besar. Singa menjadikan haiwan yang lebih kecil sebagai mangsa apabila mereka lapar.

Apabila singa melihat manusia, mereka tidak berfikir dua kali sebelum menyerang manusia kerana mereka berasa terancam. Haiwan ini menjadi lebih agresif apabila orang ramai panik dan mula melarikan diri.

Walau bagaimanapun, manusia lebih selamat dalam jip. Ini kerana singa menganggap jip sebagai "binatang besar" yang luar biasa kerana saiznya yang besar. Kerana ini, mereka tidak mempunyai keinginan untuk menyerang mereka. Oleh itu, mereka biasanya menjauhi kenderaan besar ini dan tidak berani mendekati mereka.

Itulah sebabnya orang ramai diminta untuk tetap berada di dalam jip semasa lawatan ke safari ini. Bagi yang tidak tahu, pelancong sememangnya dinasihatkan untuk tidak keluar daripada jip sepanjang masa berada di dalam safari. Mereka diberi amaran untuk tidak turun dari kenderaan atau meneroka sendiri tanpa pemandu tempatan.

Singa menyerang terutamanya kerana dua sebab - apabila mereka lapar dan apabila mereka berasa terancam. Oleh itu, strategi utama untuk memastikan keselamatan manusia semasa lawatan ke safari adalah dengan mengambil langkah berjaga-jaga supaya singa tidak berasa terancam.

Untuk mencapai matlamat ini, pegawai dan pemandu tempatan biasanya melatih singa untuk membiasakan diri dengan kenderaan safari sebagai sebahagian daripada landskap sebelum mereka membuka rizab semula jadi untuk pelancong. Oleh itu, singa mengabaikan kenderaan ini apabila mereka melalui kerana mereka tidak berasa terancam.

Sekiranya singa mendekati jip, pemandu tempatan akan mengarahkan pelancong untuk berdiam diri dan tidak banyak bergerak. Mereka juga memberi amaran kepada pelancong supaya tidak berdiri atau meletakkan kepala mereka apabila pemangsa ini berada berhampiran kenderaan, kerana ia akanmembuatkan haiwan ini berasa terancam.

Syukur kita di Malaysia kerana singa tidak terdapat di sini.

Walaupun singa kini sudah biasa dengan kenderaan safari di rizab hidupan liar, mereka masih tidak biasa dengan pelancong. Singa menganggap manusia sebagai ancaman, yang juga merupakan sebab utama mereka menyerang manusia. Singa biasanya lebih agresif daripada biasa apabila mereka bersama anak-anaknya, kerana mereka melindungi anak-anak mereka.

Tambahan pula, singa kebanyakannya haiwan nokturnal, iaitu haiwan yang aktif pada wktu malam. Mereka kehilangan ketakutan mereka terhadap manusia pada waktu malam dan lebih berbahaya daripada itu. Jadi, elakkan berkhemah di kawasan yang mempunyai kepadatan singa yang tinggi, terutamanya pada waktu malam.

Bertemu dengan singa di alam liar boleh menjadi pengalaman yang menggerunkan , tetapi apabila anda tahu cara untuk bertindak balas dengan betul ianya boleh meningkatkan peluang anda untuk terus hidup.

Adalah penting untuk kekal tenang dan mengelakkan berlari dalam keadaan panik, kerana ini boleh mencetuskan naluri pemangsa singa dan menjadikannya lebih agresif. Sebaliknya, cuba buat diri anda kelihatan lebih besar dengan mengangkat tangan anda dan membuka jaket anda, dan elakkan pergerakan secara tiba-tiba yang boleh mengejutkan singa.

Ia juga penting untuk mengekalkan hubungan mata dengan singa tanpa merenung dengan cara yang mengancam. Ingat, singa biasanya menyerang apabila mereka berasa terancam, jadi adalah penting untuk memberi mereka ruang dan mengelakkan memprovokasi mereka.

Jika anda mengikuti garis panduan ini dan mendengar arahan pemandu tempatan anda, anda boleh menikmati lawatan safari anda dengan selamat dan menyeronokkan.


Kenapa Amalan Berpuasa Digelarkan Fasting Dalam Bahasa Inggeris?

Berpuasa adalah amalan yang diamalkan oleh umat Islam di seluruh dunia.

Ibadah wajib ini menguji kesabaran seseorang individu Muslim menahan diri daripada makan dan minum dari waktu fajar hingga waktu maghrib setiap kali tibanya bulan Ramadan.

Dalam bahasa Inggeris, istilah "berpuasa" digelarkan sebagai "fasting". Pernahkah anda terfikir kenapa?

Sebut perkataan 'fast', pasti kita akan membayangkan tentang pergerakan yang laju. Mungkin anda akan membayangkan pelari Usain Bolt, watak adiwira Flash atau siri filem Fast and Furious.

Jadi kenapa istilah 'fast' turut sama digunakan untuk tujuan yang jauh berbeza? Ini kerana kedua-dua istilah ini dikatakan berasal daripada satu istilah yang sama. Anehnya, daripada aspek kajian bahasa - istilah 'fasting' untuk berpuasa dipercayai diamalkan terlebih dahulu!

Istilah 'fast' terawal berasal daripada istilah adjektif dalam bahasa Proto Hindu Eropah past yang membawa makna sesuatu yang kuat dan tegar.

Penggunaan konsep istilah ini mula diperkembangkan dalam bahasa Norse kuno, apabila masyarakat Eropah di sana mula menggunakan fast bagi menggambarkan sikap seseorang yang konsisten dalam melakukan sesuatu.

Bila seseorang itu mempunyai sikap yang tegar dan tidak mudah berundur daripada sesuatu perbuatan, perbuatan itu digelarkan sebagai sikap fastanan.

Oleh kerana pada zaman itu usaha penyebaran amalan Kristian memerlukan penganut mereka menahan diri daripada makan dan minum beberapa jenis santapan yang ada demi tuntutan agama, perbuatan menahan diri dengan sabar dan tekun itu mula dikaitkan dengan istilah awal yang mewakili sikap.

Musim di mana tuntutan agama ini perlu dipenuhi mula digelarkan masyarakat Eropah sebagai musim fasta, direkodkan dalam bahasa kuno orang Norse. Penggunaannya walaupun berkait dengan amalan agama, tidaklah semestinya mesti dilakukan atas tuntutan tersebut.

Istilah ini kemudiannya dipinjam ke dalam bahasa Inggeris lama, ditulis sebagai fæsten yang menjadi asas kepada istilah fasting yang ada sekarang.

Masih ingat bagaimana istilah fast pada awalnya berkait dengan sikap seseorang yang tekun dan bersungguh-sungguh dalam melakukan sesuatu?

Di kalangan masyarakat Scandinavia, mereka mula memperkembangkan penggunaan istilah tersebut ke dalam konteks yang berbeza yang lebih umum sifatnya. 'Fast' mula digunakan untuk merujuk perbuatan bersifat am yang dilakukan dengan tegar dan bersungguh-sungguh.

Tak kiralah apa saja perbuatannya baik berlari, bercakap, tidur atau sebagainya - apabila seseorang itu melakukannya dengan sepenuh hati, mereka akan melabelkannya sebagai perbuatan yang fast.

Dalam merujuk perbuatan berlari, masyarakat Eropah menggunakan istilah fast bagi merujuk kepada kemampuan seseorang berlari dengan pantas serta mampu mengejar apa yang sedang mereka kejar. Dari sinilah asal-usul fast yang menggambarkan seseorang atau sesuatu yang bergerak pantas, secara konsisten dan dilakukan sedaya upaya mula diamalkan.

Masyarakat Inggeris kemudiannya meminjam istilah sama diubah kepada fæste, yang membentuk istilah fast yang ada sekarang menyumbang kepada siri filem Fast and Furious, yang semakin lama semakin mengarut dan merapu lagak aksinya.


Kenapa Makanan Dalam Pesawat Tawar Berbanding Biasa?

Ketika kita terbang dengan menggunakan pesawat, satu isu yang dapat kita rasai sendiri adalah perbezaan rasa makanan yang disajikan dalam pesawat.

Ramai orang merasakan makanan ketika berada di dalam pesawat dirasakan kurang enak, jika dibandingkan dengan makanan biasa walaupun sebenarnya semua makanannya sama saja.

Pernahkah anda berhadapan masalah ini dan tertanya, kenapa rasa makanan berubah dalam pesawat menjadi kurang sedap?

Satu faktor utama yang mempengaruhi rasa makanan dalam pesawat adalah perubahan tekanan udara dan kelembapan ketika penerbangan.

Semasa pesawat terbang pada ketinggian yang tinggi, tekanan udara dan kelembapan di dalam kabin menurun seterusnya mampu mempengaruhi rasa makanan.

Fenomena yang terjadi ini turut mempengaruhi kemampuan lidah manusia dalam merasai rasa sebenar sesuatu jenis makanan.

Kemampuan kita untuk menghidu juga menurun sehingga mengakibatkan deria kita 'lemah' untuk mengesan keenakan sesuatu jenis menu yang dihidangkan, menyebabkan kita mengandaikan makanan yang kita jamah kurang enak berbanding biasa.

Secara saintifiknya, dianggarkan deria kita untuk merasa menurun sebanyak 30% berbanding biasa apabila kita berada di lokasi tinggi. Ini adalah angka yang diperolehi syarikat penerbangan Jerman, Lufthansa selepas mereka menjalankan kajian bagi mengenalpasti solusi kepada masalah ini.

Tekanan udara yang berbeza menyebabkan membran dalam hidung kita yang menghasilkan mukus kering menyebabkan deria rasa kita berkurangan walaupun tukang masaknya sudah mengadunkan resipi terbaik untuk kita.

Menu yang disajikan di dalam pesawat juga akan dipanaskan terlebih dahulu sebelum disajikan menggunakan ketuhar khas dan proses pemanasan ini memberi kesan besar kepada rasa dan tekstur makanan.

Proses pemanasan yang dilakukan untuk memastikan makanan tetap hangat sepanjang tempoh penerbangan, namun pemanasan yang terlalu lama atau terlalu panas dapat mengubah rasa dan tekstur makanan.

Menu yang bakal dihidang biasanya akan disiapkan di fasiliti atau kilang yang dilantik, kira-kira 10 jam sebelum penerbangan, dimasak separa dan seterusnya disejuk bekukan sebelum dibawa ke dalam pesawat.

Ketuhar khas dalam setiap penerbangan pula bertanggungjawab memasak atau memanaskan menu 20 minit sebelum tempoh hidangan hadir. Proses yang terpaksa dibuat bagi mengekalkan kesegaran menu pasti memberi kesan kepada rasa makanan yang ada.

Ramai individu menyimpan salah tanggapan terhadap kaedah memasak di atas pesawat yang dikatakan menggunakan ketuhar gelombang mikro. Tidak, peralatan memasak dalam pesawat adalah dilakukan sepenuhnya menggunakan ketuhar perolakan haba atau convection oven.

Walau bagaimanapun ada satu kajian yang menarik harus kami petik di sini, apabila satu kajian kumpulan penyelidik dari Belanda mendapati bunyi hingar enjin pesawat yang menderam setiap masa turut sama menjadi faktor penting kenapa kita merasa makanan dalam pesawat kurang enak.

Sudah wujud bermacam cara yang diperkenalkan syarikat penerbangan dalam menangani masalah ini. Kebanyakan syarikat mengambil langkah mudah - menambah perencah dan bahan perasa kepada hidangan agar deria kita yang lebih lemah, mampu merasai lebihan perasa yang diadun.

Langkah ini perlu dibuat bagi mengelakkan masalah makanan tawar yang pasti akan berlaku di dalam pesawat.

Sekiranya anda berpeluang merasai makanan dalam pesawat di luar pesawat, pasti anda akan aneh kenapa semua hidangan yang ada sama ada terlalu manis, terlalu masin atau terlalu kuat rasanya.

Kami harap artikel ini dapat memperjelaskan kepada anda kenapa makanan dalam pesawat selalunya tak sedap, walaupun dari segi rupanya tampak seperti biasa saja.


Dari Mana Asal-Usul Kuih Almond London?

Kuih almond London walaupun sudah lama menjadi antara juadah wajib setiap kali tibanya hari raya Aidilfitri, masih layak dikatakan baru muncul jika dibandingkan dengan kuih-kuih lain yang lebih awal ada di Malaysia.

Selain menjadi hidangan hari raya, almond London juga kini sudah mula popular di kalangan masyarakat Cina - sehingga menjadi antara menu perlu ada ketika perayaan tahun baru mereka.

Rasanya yang manis dengan isi kacang badam di dalamnya memang membuatkan ramai meminatinya. Tetapi persoalannya - siapa yang mencipta kuih ini?

Tidak. Realitinya tidak ada satu sumber yang benar-benar sahih dapat membenarkan daripada mana datangnya idea kepada pencipta kuih ini. Ada beberapa spekulasi tentang asal-usul kuih ini, tetapi tiada bukti kukuh mampu menyokong hipotesis tersebut.

Beberapa sumber menyatakan almond London mungkin dihasilkan oleh seorang pakar pastri yang berasal dari Eropah dan menetap di Malaysia pada abad ke-20. Beliau mungkin telah mencipta kuih ini sebagai inovasi baru kepada kuih tradisional sedia ada di Malaysia pada masa itu.

Namun ini hanya spekulasi dan tidak ada sejarah rasmi yang dapat dipastikan mengenai asal-usul kuih almond London.

Yang pasti, kuih ini telah menjadi kegemaran di kalangan masyarakat Malaysia dan Singapura, sering dihidangkan semasa majlis-majlis.

Apa yang membezakan kuih atau biskut ini berbanding menu-menu lain berasaskan koko, adalah kerana penggunaan coklat koko yang menyaluti keseluruhan biskutnya.

Rasanya yang sedap itu meletakkan almond London unik berbanding kuih-kuih lain, kerana tidak ada kuih lain menyerupainya.

Kebanyakan kuih dibuat akan menggunakan bahan berasaskan telur dan mentega, tetapi bahan yang membentuk almond London pula boleh dibuat tanpa memerlukan kedua-dua bahan, jika kita mencuba variasi yang berbeza.

Variasi almond London yang biasa kita temui diperbuat daripada badam cincang dan putih telur yang dipadatkan dengan gula dan tepung. Kuih ini dicantikkan lagi dengan coklat yang dilelehkan di atasnya serta dihias dengan serpihan badam.

Jika kita perhati betul-betul, tidak ada banyak jauh bezanya di antara almond London dengan coklat berintikan kacang badam yang ada di jual di pasaraya, tetapi proses pembuatannya serta kerangupan lapisan yang ada dalam almond London membuatkan popularitinya tampak takkan reda.

Selain almond London standard, kini turut terdapat pelbagai variasi kuih almond London yang boleh didapati di Malaysia.

Sudah ada variasi almond London yang diperbuat daripada coklat putih. Oleh kerana asasnya coklat putih, rasanya juga lebih manis jika dibandingkan dengan yang biasa.

Ada juga tukang pembuat kuih yang menghasilkan almond London di mana intinya tidak diletakkan kacang, sebaliknya digantikan dengan inti coklat cair. Penulis kurang gemar variasi ini kerana versi ini kurang rasa puas bila tak ada kacang ditengahnya untuk kita gigit.

Beberapa pengeluar turut sama menghasilkan versi almond London dengan kacang pistachio di tengah-tengahnya. Bagaimanapun jarang sikit nak jumpa, maklumlah pistachio lebih mahal berbanding badam kosnya.

Nak raya ni bila berkunjung ke rumah saudara atau sahabat handai, renung-renung sikit balang kuih tu. Tengoklah kuih mana yang biasanya kosong terlebih dahulu. Besar kemungkinan almond London-lah yang paling popular.

Anda tahu tak macam mana nak sebut almond dengan cara yang betul? Artikel ini memperjelaskannya, untuk anda cuba di pagi raya.


5 Sejarah Krisis Dan Kegagalan Institusi Perbankan Dunia

Kebanyakan kes kegagalan dan krisis bank tidak menjadi berita masa utama. Namun,  apabila ia berlaku, ia biasanya berita buruk  untuk orang ramai. Beberapa kejatuhan kewangan terbesar dalam sejarah dicetuskan oleh keruntuhan bank utama dan institusi kewangan lain, disebabkan oleh faktor seperti amalan pinjaman berisiko, aset buruk dan kekurangan peraturan kerajaan.

Kali ini, mari lihat 5 krisis dan kegagalan institusi kewangan paling besar di dunia. Kerugian yang dicatatkan bukan sedikit, tetapi berbilion-bilion ringgit! Apabila kerugian melibatkan jumlah yang tersangat besar sebegini, sudah pastilah ramai orng awam yang terkesan.

Senarai di bawah disusun berdasarkan jumlah aset yang dimiliki oleh institusi kewangan tersebut sewaktu mengalami krisis dan kegagalan.

First Republic Bank Corporation ialah sebuah bank Amerika yang berpangkalan di Texas. Diasaskan sebagai Guaranty Bank and Trust Company pada tahun 1920, pada tahun 1922 ia mengambil nama Republic National Bank of Dallas. Selepas itu bank ini mengambilalih beberapa bank dan melabur dalam yang lain, dan menukar namanya beberapa kali.

Pada masa kegagalannya, First Republic Bank ialah bank terbesar di barat daya dan memegang 20 peratus daripada semua pinjaman yang dibuat oleh bank perdagangan di Texas. Bank ini bergelut untuk menguruskan pinjamannya dengan sewajarnya dan mengikuti perkembangan baharu.

Antara lain, ia gagal mengemas kini penilaiannya walaupun nilai hartanah jatuh 10 hingga 15 peratus setahun. Selain itu, pengurusan bank menggunakan jangkaan sewa yang terlalu optimistik, kadar kekosongan yang rendah dan kadar diskaun yang rendah untuk meramalkan unjuran aliran tunai palsu.

Continental Illinois adalah, sekurang-kurangnya pada tahun 1984, kegagalan bank terbesar dalam sejarah pada masa  itu. Ia pernah menjadi bank komersil ketujuh terbesar di Amerika Syarikat namun bank ini telah ditutup selepas sebahagian besar pendeposit yang mendapat khabar angin mengenai masalah gergasi kewangan ini telah bertindak mengeluarkan kira-kira $10 bilion pada awal Mei tahun itu.

Masalah bank itu bermula pada akhir 1970-an, apabila ia mula memberi tumpuan kepada pinjaman hartanah komersial untuk meningkatkan keuntungan keseluruhan portfolionya. Pengurusan bank itu melabur secara berlebihan dalam projek hartanah berisiko, mengakibatkan kerugian besar semasa krisis hartanah 1980-an dan krisis minyak global.

Keruntuhan Continental Illinois adalah salah satu kegagalan bank terbesar dalam sejarah AS, kerana ia mempunyai aset bernilai $40 bilion pada masa kejatuhannya. Ia juga merupakan tamparan besar kepada sistem perbankan AS, kerana kejatuhan itu mengancam untuk menjejaskan kestabilan keseluruhan sektor kewangan. Kerajaan akhirnya terpaksa bertindak untuk mencegah krisis yang lebih luas, menyelamatkan bank itu dengan pinjaman $4.5 bilion dan mengambil alih pemilikannya.

Hanya dua hari selepas Silicon Valley Bank ditutup dan  dipindahmilik, Signature Bank telah ditutup oleh Jabatan Perkhidmatan Kewangan Negeri New York.Signature Bank berfungsi sebagai bank komersial yang diinsuranskan oleh FDIC, New York yang disewa kerajaan, terutamanya berurusan dengan perniagaan milik persendirian.

Signature Bank telah ditutup pada 12 Mac 2023, selepas pendeposit mengeluarkan sejumlah besar wang berikutan kejatuhan Silicon Valley Bank (SVB). Pengawal selia bimbang penularan berterusan dalam sektor perbankan dan menutup Signature Bank untuk cuba membendung panik.

Signature Bank disenaraikan sebagai bank ke-19 terbesar di Amerika Syarikat oleh S&P Global, dengan aset bernilai $110.36 bilion dan deposit $88.59 bilion pada Disember 2022.

Silicon Valley Bank telah dirampas pada 10 Mac 2023, selepas para pelanggannya bertindak mengeluarkan simpanan wang mereka secara besar-besaran akibat panik dengan keadaan Silicon Valley Bank yang mengalami beberapa siri krisis.

Silicon Valley Bank merupakan bank ke 16 terbesar di Amerika Syarikat dan kegagalan ini adalah kegagalan bank kedua terbesar dalam sejarah A.S. selepas kejatuhan Washington Mutual pada 2008. Pada masa kegagalannya, Silicon Valley Bank, yang berpangkalan di Santa Clara, California, mempunyai $209 bilion dalam jumlah aset.

Hampir separuh daripada syarikat teknologi dan penjagaan kesihatan A.S. yang diumumkan tahun lalu selepas mendapat pembiayaan awal daripada firma modal teroka adalah pelanggan Silicon Valley Bank, menurut laman web bank itu.

Menjelang akhir tahun 2007, Washington Mutual merupakan salah satu institusi kewangan terbesar di Amerika Syarikat, dengan lebih 2,200 cawangan di seluruh negara dan kira-kira $183 bilion dalam deposit pelanggan.

Sepanjang awal dan pertengahan 2000-an, Washington Mutual secara agresif mengeluarkan pinjaman gadai janji berisiko tinggi kepada peminjam yang mempunyai sejarah kredit yang lemah, yang pada asasnya merupakan punca kepada keseluruhan krisis yang berlaku pada tahun 2008.

Kerajaan persekutuan Amerika Syarikat merampas kawalan bank itu pada September, 2008, menjual asetnya kepada JP Morgan Chase dengan harga $1.9 bilion. Kejatuhan ini memberi impak besar kepada keyakinan pelabur dalam pasaran yang lebih besar pada masa itu kerana Washington Mutual memegang aset bernilai $307 bilion pada masa kejatuhannya.


5 Rekaan Kereta Yang Tak Sepatutnya Dijadikan Standard

Rakyat Malaysia dan kereta memang tidak boleh dipisahkan. Ini kerana tanpa adanya kereta sendiri, besar kemungkinan cukup sukar untuk kita ke mana-mana, khususnya di kawasan di mana pengangkutan awam kurang perkhidmatannya.

Industri kereta di negara kita juga meriah disebabkan oleh kewujudan dua perusahaan automotif terbesar negara serta pembukaan banyak kilang pengeluar kereta di sini. Kenderaan yang dikeluarkan 'made in Malaysia' pun sudah terbukti mampu bersaing dalam pasaran antarabangsa.

Bagaimanapun melihat trend rekabentuk kereta zaman moden, timbul rasa kegusaran pada hati penulis ekoran kelemahan rekaan yang ada. Berikut adalah lima trend rekaan kereta yang kami harap tidak akan dituruti pengeluar jenama Malaysia.

Skrin sesentuh atau touchscreen memang memudahkan orang ramai menggunakan telefon. Bagaimanapun perubahan itu seharusnya tidak diterjemahkan ke dalam rekaan kereta khususnya di bahagian alat kawalan pemandu.

Malangnya touchscreen sudah jadi seperti satu aksesori yang dipromosikan secara besar-besaran kepada pengguna. Unit hiburan kereta kini sudah datang dalam bentuk touchscreen dari kilang. Mana pengguna yang tidak ada touchscreen dalam kereta, akan menukarkannya di kedai aksesori.

Sudahlah unit hiburan kereta di-touchscreen-kan, butang-butang kawalan pendingin hawa pun sudah ada yang diintegrasikan ke dalam sistem skrin. Nak naikkan suhu pun, perlu melalui beberapa menu.

Yang bahaya, mata kita perlu fokus pada skrin semasa memandu, jauh bezanya dengan sistem butang dan dail yang JAUH lebih mudah dikendali tanpa perlu kita hilang fokus.

Dalam memaksimakan ruangan bagasi, sesetengah pengeluar mengambil langkah paling mudah - membuang tayar ganti yang selama ini wajib ada, digantikan dengan pemberian kit penampal tayar yang akan mengisi gel penampal ke dalam tayar yang bocor.

Daripada aspek praktikalnya, memanglah mudah kerana tayar bocor tidak perlu digantikan. Pemandu hanya perlu mengisinya dengan bantuan pengepam. Bagaimanapun tayar yang telah dibaiki dengan alat ini perlu digantikan.

Selain itu, penggunaannya hanya berkesan untuk lubang sebesar kira-kira 4mm. Ada kemungkinan kit yang ada gunakan tidak mampu menutup lubang yang ada, memerlukan pemandu memanggil trak tunda bagi mengangkut kereta anda.

Dengan tayar ganti, masalah sebegini tidak wujud melainkan kebocoran yang berlaku, berlaku kepada lebih 1 tayar.

Dengan kemudahan internet serta penggunaan telefon pintar yang meluas, informasi sudah jadi sesuatu yang 24 jam sehari disalurkan kepada kita.

Trend ini juga berlaku di kalangan pengeluar kereta, di mana sistem infotainment kereta sudah jadi mirip dengan sebuah telefon pintar - walaupun majoriti pemandu kereta sudah ada sebuah telefon pintar.

Anehnya, pengeluar kereta memasarkan sistem infotainment ini sebagai peranti yang mampu mengambil alih tugas telefon pintar semasa memandu. Menyambungkan Android Auto dan Apple CarPlay ke sistem kenderaan sudah jadi satu ciri popular. Dapat menyemak mesej Whatsapp pun dijadikan promosi.

Persoalannya - perlukah semua 'info' ini diberikan kepada pemandu semasa mereka memandu? Tidak pun. Lagi ringkas sistem yang ada, lagi bagus. Ini kerana majoriti antara kita hanya akan menggunakan telefon pintar kita untuk kegunaan sama.

Kegilaan pembeli untuk mendapatkan kereta yang nampak gagah, mengakibatkan semakin banyak pengeluar berlumba memadankan tayar dan rim bersaiz besar kepada model-model mereka.

Kita pun berlumba membelinya kereta melihat kegagahan kereta itu. Mana-mana pemandu yang masih memandu kereta dengan tayar dan rim saiz kecil, dipandang hina.

Sampai masa nak tukar tayar, barulah pemandu-pemandu tadi menangis tengok kos tayar yang perlu mereka keluarkan.  Walhal kereta yang mereka beli harga bawah RM100,000 sahaja.

Sama ada anda suka gear manual 12345R atau automatik PRND2L, ada sesuatu yang memuaskan tatkala anda menggunakan gear-gear ini. Bunyi yang terhasil serta perubahan yang dapat anda rasai pada bahagian mekanikalnya, memudahkan anda mengenalpasti setiap gear yang ada.

Jadi amat menghairankan kenapa trend pengeluar sekarang tampaknya mahu menjadikan gear berbentuk rotari menggunakan dail sebagai standard. Diilhamkan daripada kereta elektrik, gear sebegini dipuji kerana menjimatkan ruangan di bahagian depan kerana tidak perlu lagi menempatkan batang gear.

Bagaimanapun sistem rotari yang digunakan masih gagal memberikan 'kepuasan' dan 'maklumbalas' yang dapat kita terima daripada sistem gear rekabentuk lama. Tidak ada apa yang lebih penting kepada seorang pemandu, selain daripada maklumbalas yang dapat kita rasa daripada kereta yang kita pandu.

Sungguh menghairankan kenapa pengeluar kereta sekarang seakan berlumba-lumba mahu menjadikan kereta sebuah mesin berteknologi tinggi, tetapi tidak lagi memberikan 'maklumbalas' secara terus kepada pemandu menerusi deria kita.

Semuanya sudah jadi terlalu elektronik sehingga menghilangkan hubungan terus kita dengan kereta, yang dapat kita rasakan menerusi sentuhan, pendengaran, penglihatan dan gegaran kereta kita.


5 Kren Terbesar di Dunia

Apabila membincangkan mengenai teknologi dan alatan, industri pembinaan telah pergi jauh dalam beberapa dekad kebelakangan ini. Kren adalah salah satu peralatan yang paling penting apabila melibatkan pembinaan bangunan besar.

Mesin besar ini boleh dengan mudah mengalihkan barang yang sangat besar dan meletakkannya tepat di tempat yang diperlukan. Pelbagai pilihan kren tersedia di pasaran dan setiap kren pastinya mempunyai ciri-ciri dan kapasitinya yang tersendiri untuk disesuaikan dengan projek yang digunakan.

Walaupun sesetengahnya lebih padat dan sesuai untuk kawasan terkurung, sebahagian besar kren yang lain dicipta khusus untuk kawasan terbuka yang luas. Banyak kren terbesar di dunia dipasang pada tongkang atau platform yang besar untuk menyeimbangkan dan menampung beratnya yang besar.

Kren terbesar di dunia adalah sebuah pencapaian kejuruteraan dan teknologi yang luar biasa yang membantu membina bangunan terbesar dan paling rumit di dunia. Kali ini, pihak Iluminasi ingin kongsikan pula senarai 5 kren terbesar di d dunia.

Terex/Demag CC 8800 – 1 TWIN ialah kren perangkak besar dengan kapasiti angkat maksimum 2903 tan metrik. Ia mempunyai panjang boom maksimum 383 kaki dan panjang jib maksimum 118 kaki.

Kren gergasi ini menggunakan enjin diesel OM 502 LA. Enjin ini dinilai pada 516 kuasa kuda. Empat motor hidraulik digunakan untuk memberi kuasa kepada kren perangkak ini.

Terex-Demag CC 8800 – 1 ialah kren perangkak dengan kapasiti angkat maksimum 1760 tan. Pengangkut dan superstruktur CC 8800 – 1 mestilah sangat tahan lama untuk menahan berat besar yang boleh diangkat oleh kren.

Badan kren, gandar silang dan bingkai sisi pembawa semuanya kalis lentur dan kilasan, dan diperbuat daripada keluli struktur butiran halus kekuatan tinggi. Rangka struktur juga tahan kilasan dan diperbuat daripada keluli struktur butiran halus kekuatan tinggi.

Struktur kren ini yang dibina secara modular memudahkannya dicabut dan dipasang untuk memudahkan pengangkutan.

Walaupun ia adalah satu-satunya kren dalam senarai ini yang dikeluarkan oleh pengeluar Belanda, Mammoet PTC 200 DS terkenal sebagai "kren cincin" pertama dalam senarai ini. Kren gelang ialah sejenis kren pembinaan besar khusus yang mempunyai jib yang boleh berpusing.

Kren gelang sangat sukar ditemui. Terdapat hanya beberapa daripada mereka kini beroperasi, dan setiap satu diuruskan oleh sebuah syarikat yang pakar dalam industri mengangkat berat.

Mereka boleh dihantar ke mana sahaja di dunia, mengikut keperluan. Mammoet PTC 200 DS ialah raksasa sebenar dengan kapasiti angkat maksimum 5000 tan.

LR 13000 mungkin bukan yang terbesar, tetapi ia adalah salah satu kren perangkak konvensional yang paling berkuasa di dunia. Pembinaan loji kuasa adalah salah satu aplikasi utamanya dalam banyak bidang.

Untuk melakukan ini, pengangkatan berterusan komponen yang sangat berat diperlukan. Peraturan ini juga mesti dipatuhi di kilang penapisan, di mana terdapat keperluan untuk membina tiang industri sepanjang 100 meter (328 kaki) dan seberat 1500 tan metrik (3,307,000 paun).

Walaupun saiznya sangat besar, kren besar ini boleh dialihkan secara global pada kos yang berpatutan kerana berat maksimumnya hanya 70 tan (154,400 paun). Satu-satunya kren perangkak dalam kelas ini yang mampu beroperasi tanpa balast derik ialah LR 13000.

Kren SGC-250 adalah kren terbesar di dunia. Kren khusus ini mempunyai momen beban maksimum sebanyak 250.000 tan metrik, yang membolehkannya mengangkat 5.000 tan metrik beban. Walaupun pada radius yang lebih luas iaitu 100 meter, ia masih boleh menaikkan 2,000 tan beban.

Kren SGC-250 yang besar initelah direka dan dibangunkan secara dalaman oleh Sarens, sama seperti semua SGC lain keluaran syarikat ini. Selepas itu, kerja pembinaan di Eropah telah disiapkan oleh pakar dan pengilang yang berkelayakan, dengan Sarens sebagai penyelia projek.

Pada 9 November 2018, di Pelabuhan Ghent di Belgium, satu majlis pelancaran khas telah diadakan di mana kren baharu ini ditunjukkan kepada orang ramai buat kali pertama. Anak-anak kapal Sarens menyediakan pelawat dengan demonstrasi tentang keupayaan kren ini, memberikan mereka peluang unik untuk melihat kren yang berkuasa ini beroperasi.


6 Penutup Kepala Lelaki Yang Mewakili Identiti Agama

Bagi masyarakat Islam di Malaysia, tradisi memakai kopiah atau songkok di kepala bukan saja semasa menjalankan ibadah bahkan sebagai corak hidup adalah sesuatu yang biasa kita lihat.

Perbuatan menutup kepala walaupun tidak semestinya berkait dengan sesuatu agama, mampu memaparkan identiti agama yang dianuti pemakaianya dengan mudah dek keunikan rekaannya yang berbeza-beza.

Selain Islam, kepercayaan manakah yang turut mengamalkan pemakaian penutup kepala? Berikut adalah lima jenis penutup kepala bagi lelaki yang diamalkan lima agama berbeza.

Namanya seakan-akan 'kopiah' kan? Kami yakin kedua-duanya berkait istilahnya. 'Kippah' adalah penutup kepala lelaki Yahudi yang mirip dengan kopiah tetapi bentuknya hanya separa kopiah biasa.

Biasanya dipakai setiap masa oleh penganut Yahudi aliran ortodoks, mereka yang berpegang kepada kepercayaan lama percaya pemakaiannya adalah satu amalan wajib.

Ini kerana memakai kippah dilihat oleh mereka, sebagai satu perbuatan yang menunjukkan seseorang itu takiut dengan Tuhan. Selain digelar kippah, penutup kepala ini juga dikenali dengan nama yarmulke.

Direkabentuk menyerupai sebuah labu yang memberikan namanya, zucchetto adalah penutup kepala yang digunakan oleh penganut Kristian Katolik bagi menandakan pangkat kumpulan paderi dari sesebuah gereja.

Warna yang berbeza diguna bagi menjelaskan kedudukan individu dalam struktur gereja, dengan tiga warna dipilih; ungu, merah dan putih. Warna putih dikhususkan untuk individu paling tinggi dengan hanya Ketua Paderi atau Pope yang dilantik akan memakai zucchetto berwarna putih.

Pemakaian dastar merupakan satu amalan wajib yang diamalkan mana-mana individu lelaki, penganut agama Sikh yang taat.

Diguna bagi melindungi rambut panjang mereka yang digelarkan sebagai kesh, pemakaian dastar mematuhi salah satu daripada lima arahan utama yang ada dalam aliran agama ini, dikenali sebagai lima kakar atau 5K.

Rambut dilihat sebagai sesuatu yang suci dan dastar melindungi kesucian rambut mereka. Juga dikenali dengan nama pagri, kanak-kanak lelaki Sikh pula mengenakan variasi penutup kepala berbeza dinamakan patka, yang lebih sesuai dengan saiz kecil mereka.

Berbeza dengan aliran Katolik, penganut aliran Ortodoks Kristian mengamalkan pemakaian penutup kepala yang dikenali sebagai kalimavkion.

Diperkenalkan pada abad ke 17, topi berbentuk silinder dengan bahagian atas yang rata ini dipakai oleh paderi-paderi gereja semasa majlis keagamaan berlangsung bagi menandakan pangkat dan status perkahwinan seorang paderi.

Biasanya berwarna hitam, negara yang kuat aliran Kristian Ortodoks seperti Greece, Russia, Ukraine dan Serbia kekal mengamalkan pemakaian penutup ini dalam tradisi keagamaan mereka.

Jika anda gemar membaca berkenaan masyarakat Yahudi, pasti anda pernah melihat topi ini kan? Penutup kepala yang diperbuat daripada bulu binatang ini unik bukan saja kerana rupanya, tetapi saiznya yang agak gedabak berbanding kepala.

Ada dua versi penutup ini, shtreimel yang lebih rendah, lebih lebar dan menyerupai bentuk donat dan spodiks yang lebih tinggi dan menegak.

Menjadi identiti Yahudi dari aliran Hasidim, bulu binatang yang digunakan biasanya datang daripada beberapa spesis musang atau serigala menjadikan kos pembuatannya tinggi dengan harga minima sekitar RM3500.

Dipopularkan di negara kita oleh imej-imej Allahyarham Tan Sri P. Ramlee yang gemar mengenakannya, nama penutup kepala ini adalah fez; bersempena tanah asalnya iaitu Bandar Fez yang kini terletak di Maghribi.

Empayar Islam Uthmaniyah cukup terkenal dengan identiti pemakaian fez, diangkat menjadi antara pakaian seragam rasmi tentera mereka.

Bagaimanapun selepas gerakan reformasi yang dibawa Mustafa Kemal Ataturk mengharamkan pemakaian fez, popularitinya mula berkurangan.


5 Permainan Papan Terawal di Dunia

Boleh dikatakan hampir kesemua daripada kita pernah bermain permainan papan atau "board game". Antara permainan papan yang paling popular dalam masyarakat  kita adalam permainan Dam dan juga Dam Ular.

Dalam sejarah, manusia telah bermain permainn papan dalam beberapa bentuk sejak tamadun terawal mula muncul lebih 5,000 tahun dahulu. Hampir semua permainan dalam senarai ini dimainkan oleh tamadun pertama seperti Sumeria Purba (dari Mesopotamia) dan Mesir Purba.

Walaupun peraturan sebenar permainan papan purba ini telah hilang, ahli sejarah telah dapat menyusun dan membina semula peraturan permainan papan dalam senarai ini supaya orang ramai boleh memainkannya hari ini.

Mehen ialah salah satu permainan papan dari Mesir Purba dan ia dipercayai sebagai contoh terawal permainan papan berbilang pemain. Mehen boleh dimainkan antara 2 hingga 6 orang pemain.

Bukti permainan ini bermula sejak Zaman Pradinastik hingga akhir Kerajaan Lama — papan permainan Mehen ditemui di makam Raja Peribsen, sejak 2770 – 2650 SM. Permainan ini dinamkan sempena Mehen, dewa ular, dan papan permainan berbentuk seperti ular bergelung.

Kepingan datang dalam dua jenis: sfera kecil serupa dengan guli dan kepingan gading dalam bentuk singa dan singa betina. Peraturan dan permainan Mehen yang tepat tidak diketahui, tetapi ahli sejarah percaya bahawa sehingga enam orang dapat bermain permainan ini.

Backgammon adalah satu lagi permainan purba yang lebih tua daripada Catur. Permainanini juga dikenali dengan beberapa nama lain antaranya Nard, Gul Bara, Tapa.

Pada tahun 2004, ahli arkeologi menemui papan permainan di bandar purba Shahr-e Sukhteh di Iran yang menyerupai permainan Backgammon. Papan itu bertarikh sekitar 3000 SM dan dipercayai sebagai papan Backgammon tertua yang pernah ditemui.

Ia diperbuat daripada kayu hitam dan mempunyai enam puluh penanda yang diperbuat daripada turquoise dan agate, serta sepasang dadu. Peraturan permainan berubah kerana ia dimainkan di negara yang berbeza dan permainan tertua dengan peraturan yang hampir sama dengan Backgammon moden dipanggil "tabula" dari Empayar Byzantine di Greece sejak sekitar 480 AD.

Siapa yang tidak pernah main Dam? Daripada kanak-kanak sehinggalah kepada golongan tua di warung-warung kopi, Dam merupakan permainan papan yang cukup popular dan sangat mudah dimainkan. Tapi tahukah anda permainan ini sudah wujud ribuan tahun?

Asal-usul permainan ini boleh dikesan kembali ke bandar purba Ur di selatan Mesopotamia (Iraq moden), sejak kira-kira 3000 SM. Papan permainan yang menyerupai Dam dengan sedikit variasi, setelah dikaji melalui kaedah carbon dating, adalah bertarikh untuk tempoh masa ini.

Selama bertahun-tahun, permainan ini berkembang kerana ia diperkenalkan ke negara lain dan hari ini, terdapat beberapa variasi permainan ini di seluruh dunia.

Orang Mesir bermain permainan papan yang dipanggil Senet (Senat atau Sen't), yang merupakan nenek moyang kepada permainan Backgammon. Tidak diketahui bagaimana permainan ini dimainkan dengan tepat tetapi tekaan popular telah menyimpulkan beberapa peraturan generik untuk membolehkn kita mencubanya.

Senet ialah permainan perlumbaan, serupa dengan Royal Game of Ur dan Backgammon. Papan permainan dibahagikan kepada segi empat sama dengan pembilang. Pemain akan membaling kayu lidi (bukannya dadu), untuk menentukan bilangan petak yang digerakkan dengan setiap lontaran.

Senet digambarkan dalam lukisan dinding yang ditemui di makam Merknera (3300–2700 SM). Papan permainan Senet terdiri daripada 30 petak, dibentangkan dalam tiga kolum dan 10baris 10. Dua pemain bersaing untuk berlumba semua bahagian mereka ke hujung papan,

Royal Game Of Ur purba mungkin merupakan permainan papan tertua (dengan papan) di dunia. Permainan ini berusia sekurang-kurangnya 4,500 tahun dan dimainkan di Timur Tengah oleh orang Sumeria.

Ia adalah permainan perlumbaan asas (serupa dengan Backgammon) dengan peraturan yang sangat mudah, tetapi mungkin tidak menghairankan, boleh mempunyai mekanik strategik yang sangat kompleks.

Ahli sejarah Muzium British, Irving Finkle, menghabiskan masa bertahun-tahun meneliti permainan yang membingungkan ini dan akhirnya dapat menguraikan peraturan permainan. Tonton video di atas untuk melihat bagamana permainan ini dimainkan..


Kenapa Orang Tua Menyampah Dengan Muzik Orang Muda?

Apabila kita bercakap tentang muzik zaman sekarang, pasti majoriti individu yang sudah berusia sekitar 30 tahun ke atas akan berkata lagu zaman sekarang entah apa-apa isinya.

Kritikan demi kritikan akan dihamburkan dan kumpulan sebegini pasti kukuh mempertahankan bahawa muzik dan karya lagu era mereka membesar, sebagai era terbaik penghasilan seni gubahan muzik pernah berlaku. Yang ada sekarang ni, majoriti teruk belaka kecuali segelintir saja.

Jika anda anak muda yang sedang berdepan masalah sebegini dan panas telinga mendengar 'orang tua' mengkritik dan tak suka dengan muzik anda minati, sabar. Kita semua akan melalui fasa sebegini kerana faktor yang mempengaruhinya ibarat roda, berputar tanpa henti mengikut arus perubahan zaman yang mencorakkannya.

Keterujaan seseorang untuk mempertahankan muzik yang diterbitkan semasa mereka membesar, adalah kerana perasaan nostalgia yang tersimpan dalam diri mereka.

Karya-karya era tersebut mengingatkan mereka tentang usia muda mereka, serta lebih penting - berkait dengan peristiwa atau insiden yang berlaku ketika tempoh tersebut. Disebabkan wujudnya faktor ini, minat mereka juga akan didorong oleh rasa emosi mereka.

Emosi ini akan mengikat satu generasi ke satu generasi dengan karya yang sezaman dengan mereka, kerana muzik era tersebut dirasakan lebih relevan berbanding lagu-lagu baru yang diterbitkan ketika mereka sudah berusia.

Perjalanan minat seseorang penggemar muzik biasanya akan bermula daripada satu fasa ke fasa-fasa seterusnya, yang mengubah minat mereka ke arah lebih kompleks.

Penggemar muzik sejati akan mula mencari kelainan bukan saja dalam karya secara am, bahkan akan turut sama menjelajah genre-genre yang berbeza bagi mendapatkan muzik yang lebih mencabar minda.

Ini mengakibatkan minda mereka akan mula membandingkan karya-karya lebih kompleks ini dengan muzik kontemporari, yang biasanya lebih ringkas dan mudah; menyebabkan generasi terdahulu melihat muzik zaman sekarang hendak tak hendak saja penghasilannya.

Setiap karya yang terhasil dalam satu zaman, biasanya akan mengandungi identiti zaman tersebut. Baik daripada aspek mesej, genre, keseragaman dam corak nyanyian - kesemuanya boleh digolong ke dalam satu konsep identiti serupa.

Dalam menilai mesej yang cuba dilontarkan, pasti akan ada perubahan ketara di antara pengalaman generasi 70-an, 80-an dengan pengalaman yang dilalui generasi kelahiran selepas milenium. Kesemuanya tidak berkongsi pandangan terhadap dunia yang serupa.

Seseorang yang telah melalui zaman perang, pasti akan mendapati mesej lagu zaman sekarang yang lebih pelbagai dan bebas daripada stigma lama. Anak muda pun akan berdepan kesukaran menerima mesej-mesej lagu lama, yang dilihat tidak seiring dengan cara berfikir mereka.

Anda pasti ada kenalan yang sehingga ke hari ini tegar mempertahankan artis atau pengkarya yang diminatinya sejak usia muda dan degil tidak mahu beralih ke pengkarya berbeza.

Perubahan ini akan berlaku kerana kita akan kekal setia dengan mana-mana karya yang bertanggungjawab 'membesarkan' citarasa dan minat muzik kita. Oleh kerana itulah masih ada golongan atuk-atuk yang mempertahankan muzik hair metal atau pakcik-pakcik yang masih percaya muzik grunge akan bangkit kembali.

Kenapa ini berlaku? Kesetiaan ini berlaku disebabkan oleh proses yang telah mereka lalui, mendengar lagu yang sama berulang kali sehinggakan mereka sukar menerima sebarang bentuk muzik baru dan berbeza.

Amat sukar untuk artis lebih baru dapat bertakhta dalam hati mereka sepertimana pengkarya yang membesarkan mereka. Buatlah macam mana pun, semua orang akan melalui fasa ini.

Berbeza dengan zaman dahulu, penerbitan lagu zaman sekarang memang kurang kompleks. Penghasilannya mudah, dengan pemuzik dan penerbit sudah tidak perlu menjalani proses rumit penghasilan karya secara berhati-hati.

Sebaliknya lagu boleh dihasilkan menggunakan komputer, diolah dan diadun dengan segera. Kecacatan boleh diperbetul dengan mudah. Kemahiran tak seberapa mana, boleh dibaiki dengan teknologi yang ada.

Kesemua faktor ini menyumbang kepada satu masalah yang melanda industri muzik bukan saja di Malaysia bahkan di seluruh dunia; karya dihasilkan secara mee segera. Cepat dimasak, cepat dijual.

Penekanan kepada harmoni dan melodi yang kompleks penuh naik turunnya, digantikan dengan penekanan kepada penarik (hooks) dan nada (beats) yang diulangi berulang kali. Kalau lagu itu 3 minit, rentak sama lah akan diulang-ulang.

Ada sebabnya kenapa orang tua menyampah dengan lagu-lagu kontemporari selera anak muda; memang lagu zaman sekarang yang popular mengarut saja.


Strong AI : Kepintaran Aras Tinggi Yang Boleh Mengancam Tamadun Manusia

AI atau Kepintaran Buatan kini sudah semakin berkembang penggunaannya di kalangan pengguna biasa.

Kami sudahpun menceritakan bagaimana AI telahpun diguna dalam rutin seharian kita, membantu memperbaiki banyak aspek dalam masa cukup singkat - jauh berbeza jika dibandingkan dengan tempoh masa yang kita perlu luangkan untuk menghasilkan keputusan serupa.

Setakat apa yang kita tahu, sistem AI yang popular sekarang dibangunkan untuk tujuan tertentu dan khusus. Langkah seterusnya dalam lapangan ini, adalah pembangunan sistem yang dinamakan sebagai AGI atau Artificial General Intelligence.

Bagaimanapun, pembangunan AGI telah menimbulkan kontroversi kerana banyak pakar bidang ini takut dengan keupayaannya. Kenapa ini berlaku?

Artificial General Intelligence, juga dikenali sebagai Strong AI atau Full AI, adalah sistem AI yang mampu memahami dan belajar sebarang tugas intelek mampu dilakukan oleh manusia.

AGI bersifat am, tidak terhad kepada pengkhususan tugas-tugas tertentu yang sempit, malahan dapat mengaplikasikan kecerdasannya tugas bersifat kognitif.

Konsep AGI telah menjadi matlamat sejak dahulu di kalangan pengkaji bidang kepintaran buatan, melibatkan rekabentuk sistem AI yang mampu melakukan tugas seperti pemprosesan bahasa semula jadi, memahami sebab dan akibat, pembelajaran, persepsi dan membuat keputusan dalam pelbagai domain berbeza.

Satu perbezaan utama AGI dengan bentuk-bentuk AI lain ialah AGI tidak direka untuk melaksanakan tugas-tugas tertentu atau set tugas, tetapi dibentuk untuk mencipta sistem AI yang dapat menyesuaikan diri dengan situasi baru dan belajar kemahiran baru seperti yang dilakukan oleh manusia.

Ini bermakna AGI akan dapat melakukan tugas-tugas yang tidak spesifik di-programkan dan mampu mengamalkan pengetahuan dan kemahirannya dalam situasi baru.

Terdapat beberapa pendekatan telah diambil oleh penyelidik dalam membangunkan AGI.

Salah satu pendekatan ialah dengan mencipta sistem AI berdasarkan struktur otak manusia merangkumi rangkaian neural serta kemampuan algoritma pembelajaran yang mendalam.

Sistem ini dikatakan mampu mensimulasikan cara otak manusia memproses maklumat, dengan tujuan mereplikasi kebolehan manusia.

Pendekatan lain pembangunan AGI adalah dengan mengembangkan sistem AI sedia ada kepada sistem lebih baik yang mampu belajar sama seperti manusia. Proses pembelajaran itu pula boleh dilakukan melalui percubaan dan melakukan kesalahan atau trial and error.

Menggunakan sistem ini dapat mendorong kepada perkembangan algoritma yang mempunyai keupayaan belajar dari data secara besar dan meningkatkan prestasi dari masa ke masa dengan menggunakan maklum balas serta penambahbaikan pembangunnya.

Salah satu cabaran terbesar dalam memperkembangkan kemampuan AGI adalah untuk menterjemahkan pemahaman tentang bagaimana kecerdasan manusia berfungsi dan bagaimana otak memproses maklumat kepada bentuk digital.

Walaupun penyelidik telah berjaya memajukan sistem ini ke tahap yang signifikan, masih banyak yang belum kita fahami.

Mengembangkan AGI adalah tugas yang rumit dan mencabar dan berkemungkinan besar memerlukan masa yang lama sebelum kita dapat melihat sistem AI yang benar-benar mencapai tahap kecerdasan manusia.

Apa yang menakutkan, adalah pandangan pembangun dan penyelidik AGI terhadap AGI itu sendiri.

Walaupun dianggarkan kita memerlukan kira-kira 20 tahun sebelum AGI benar-benar matang, isunya sekarang yang sangat dikhuatiri adalah berkenaan isu bagaimana hendak mengawal AGI yang sudah mampu berfikir, daripada menambahbaik 'dirinya' sendiri.

Seterusnya tidak lagi memerlukan campur tangan manusia dalam menentukan hala tuju AGI seterusnya.

Menurut Geoffrey Hinton, individu berpengaruh dalam bidang ini yang bergelar bapa pembangunan AI, jika satu hari nanti kelak AGI sudah mampu berkemampuan untuk mempunyai idea - dia memberi amaran ada kemungkinan AGI boleh memporak-perandakan hidup manusia, mengancam nyawa kita seterusnya boleh memusnahkan manusia itu sendiri.

Menurut beliau, pembangunan AGI haruslah selari dengan pembangunan sistem yang boleh mengawal dan memantau kapasiti pembelajaran AGI agar AGI tidak bebas melakukan apa saja yang boleh dilakukan.

Amaran ini selari dengan maklumbalas penyelidik AI yang merasakan ada 10% kemungkinan manusia akan gagal menyelia AGI dengan baik, seterusnya menyebabkan nyawa manusia di masa akan datang berada dalam risiko bahaya.


7 Akaun Twitter Terawal

Tweet terawal di dunia oleh akaun Twitter terawal di dunia

Twitter telah menjadi platform penting dalam dunia media sosial selama lebih sedekad sekarang. Ia telah menjadi sebahagian daripada kehidupan seharian kita, dengan berjuta-juta pengguna di seluruh dunia.

Walaupun wujud media sosial yang baru seperti TikTok, Twitter dilihat masih lagi relevan kerana mempunyai audien yang berlainan niche. Malah, ramai profesional daripada selebriti hingga ahli politik masih aktif di Twitter sejak awalnya dan telah mengumpul ramai pengikut sehingga kini.

Pernahkah anda tertanya-tanya siapakah pengguna awal Twitter? Kali ini mari kami kongsikan 7 pengguna terawal yang telah mendaftarkan akaun mereka di laman sosial Twitter. Malah, ada yang masih aktif sehingga ke saat ini.

@adam ialah pengguna Twitter yang menyertai platform Twitter pada Mac 2006, hanya beberapa bulan selepas pelancaran rasminya. Dengan ID pengguna 18, beliau adalah antara pengguna Twitter terawal dan perintis dalam membangunkan platform media sosial ini.

Walau bagaimanapun, akaunnya telah digantung dan bilangan pengikutnya tidak dinyatakan. Tidak jelas mengapa akaunnya digantung atau kandungan yang mungkin telah desiarkan. Namun begitu, kehadiran awalnya di Twitter menyerlahkan kepentingan pengguna awal dalam membentuk pembangunan platform ini.

@tonystubblebine ialah pengguna Twitter yang turut berada di platform ini sejak Mac 2006, menjadikannya salah satu pengguna Twitter yang terawal. Nama yang digunakan adalah Tony Stubblebine. Selama bertahun-tahun, bliau telah mengumpulkan pengikut sebanyak 25.2K pengikut.

Tony Stubblebine terkenal dengan kerjanya dalam industri teknologi setelah mengasaskan aplikasi produktiviti Lift, yang kemudiannya diperoleh oleh Coach.me. Beliau juga mengasaskan platform pembelajaran dalam talian, Cerego dan merupakan penasihat dan pelabur dalam beberapa syarikat teknologi lain.

Dengan kepakaran dan pengalamannya, Tony berkemungkinan menggunakan Twitter untuk berkongsi pandangan tentang industri teknologi, melibatkan diri dengan profesional lain dalam bidang itu dan berhubung dengan pengikutnya.

@jeremy ialah pengguna Twitter yang menyertai platform Twitter pada Mac 2006, sejurus selepas pelancaran rasminya. Dikenal pasti oleh ID pengguna 16, @jeremy adalah antara yang pertama menyertai Twitter, menunjukkan minat yang kuat dalam media sosial semasa peringkat awalnya.

Pengguna ini telah memperoleh ramai pengikut sebanyak 11.6K di platform Twitter. @jeremy mungkin ahli aktif komuniti Twitter, menggunakan platform untuk berhubung dengan orang lain, berkongsi ideanya dan terlibat dalam perbincangan.

Bagaimanapun, akaun Twitternya telah ditetapkan untuk peribadi dan oleh itu tweetnya hanya boleh diakses oleh mereka yang diluluskan sebagai pengikutnya.

Sama seperti pengguna awal yang lain, @crystal menyertai platformm ini pada Mac 2006. Sebagai pengguna awal platform ini, ID penggunanya ialah 15. Pemilik akaun @crystal ini telah mengumpul 35K pengikut, yang menunjukkan bahawa dia mempunyai ramai pengikut di platform.

Akaun @crystal mempunyai tetapan Public, bermakna setiap tweetnya boleh dilihat oleh sesiapa sahaja. Selain itu, tiada maklumat lanjut yang berkaitan dengannya diketahui.

Noah Glass ialah usahawan teknologi dan pembangun perisian yang mengasaskan Twitter bersama Jack Dorsey, Biz Stone dan Evan Williams. Beliau secara meluas dianggap sebagai salah satu tokoh utama dalam pembangunan awal platform ini. Bagaimanapun, beliau meninggalkan Twitter pada tahun 2006 sebelum ia menjadi fenomena global hari ini.

Walaupun meninggalkan Twitter, Noah Glass kekal aktif dalam industri teknologi. Beliau telah mengasaskan atau memegang jawatan kanan bersama dalam beberapa syarikat lain, termasuk Odeo, pelopor kepada Twitter, dan permulaan sistem pembayaran mudah alih, Olo.

Noah Glass menggunakan nama skrin @noah pada platform Twitter dan beliau mempunyai 48.1K pengikut di platform ini.

Biz Stone menggunakan nama pengguna @biz pada platform ini dan beliau mempunyai 2.6 juta pengikut yang mengagumkan, menunjukkan jumlah pengikut yang cukup ramai pada platform ini. Biz Stone ialah usahawan teknologi dan pengasas bersama Twitter, bersama Jack Dorsey, Noah Glass dan Evan Williams.

Bia memainkan peranan penting dalam membangunkan platform ini membantu mencipta ciri ikonik Twitter seperti "tweet semula" dan hashtag. Selepas meninggalkan Twitter pada 2011, Stone mengasaskan dan mengasaskan bersama beberapa syarikat lain, termasuk Jelly Industries, sebuah platform soal Jjwab dan Super, rangkaian sosial yang dikuasakan AI.

Selain kerjanya dalam industri teknologi, Stone juga seorang pengarang dan telah menulis beberapa buku, termasuk "Things a Little Bird Told Me: Confessions of the Creative Mind," sebuah memoir tentang pengalamannya dalam industri teknologi.

Akaun Twitter tertua pernah dimiliki oleh pengasas bersama Jack Dorsey, yang menyertai platform ini menggunakan nama skrin @jack di Twitter. Beliau menyertai Twitter pada Mac 2006 dengan ID pengguna 12.

Jack Dorsey ialah seorang usahawan teknologi dan pembangun perisian yang dikenali secara meluas sebagai pengasas bersama Twitter. Beliau juga pernah berkhidmat sebagai Ketua Pegawai Eksekutif Twitter dua kali, dari 2007 hingga 2008 dan sekali lagi dari 2015 hingga 2021.

Dorsey telah terlibat dalam beberapa syarikat lain dalam industri teknologi  termasuk Square, sebuah syarikat pembayaran mudah alih yang diasaskannya bersama pada tahun 2009. Selain kerjanya dalam teknologi, Dorsey terkenal dengan minatnya dalam politik dan sosial.


5 Perkara Aneh Yang Boleh Dilindungi Insurans

Topik berkenaan insurans dan takaful biasanya akan mudah menimbulkan konflik di kalangan pembaca.

Ini kerana isu ini mempunyai pelbagai sudut pandangan berbeza, bergantung kepada kemampuan seseorang individu untuk menilai pro dan kontranya. Ada yang melihatnya sebagai keperluan, ada juga yang melihatnya satu pembaziran.

Walau apa pun pandangan anda, kita semua dah tahu insurans biasanya melindungi kehilangan nyawa, kemalangan dan kos perubatan. Selain itu, ada banyak lagi skim perlindungan insurans yang jarang kita dengari. Ini lima yang paling aneh antara semua.

Tahukah anda di negara kita, memang ada pengendali insurans yang menawarkan perlindungan kepada kejadian ragut atau rompakan melibatkan duit yang baru dikeluarkan daripada pengeluaran mesin ATM?

Asalkan tempoh waktu kejadian jenayah itu berlaku dalam selang masa yang ditetapkan, selepas pengeluaran berjaya dibuat.

Ada pengendali insurans yang menetapkan tempoh 30 minit, ada juga yang memberikan perlindungan selama 24 jam selepas itu.

Uniknya, selain membayar semula jumlah wang yang telah anda keluarkan, anda juga akan diberikan pampasan ke atas kerugian akibat kehilangan dokumen dan kad peribadi atau apa saja yang ada dalam dompet atau tas tangan anda.

Anda mesti pernah mendengar tentang kisah sedih bagaimana pengantin malang hanya menyedari pasangannya yang sepatutnya dinikahi, memilih untuk melarikan diri  saat-saat akhir mengakibatkan perkahwinan mereka tidak diteruskan.

Apa akan berlaku kepada semua persiapan yang dah dibuat? Khemah yang sudah dinaikkan. Pelamin yang sudah siap dipasang. Lauk pauk beberapa periuk yang sepatutnya dijamah dalam suasanan gembira.

Sekiranya anda takut situasi ini menimpa keluarga anda, ada syarikat insurans yang menawarkan skim perlindungan yang akan membayar kembali kos bergantung kepada pakej yang anda tempah.

Mendapat inspirasi daripada siri TV popular 'The X-Files', beberapa syarikat di Amerika Syarikat mula memperkenalkan skim perlindungan insurans sekiranya seseorang individu diculik dan dibawa lari oleh makhluk asing.

Kami tidak tahu bagaimana syarikat yang menawarkan, mampu membuktikannya berlaku dan bagaimana tuntutan serta bukti kukuh boleh dibuat keluarga mangsa.

Hanya selepas membaca nota polisi yang ada, barulah jelas syarat-syarat karut yang telah dinyatakan dengan terang. Ini kerana untuk melakukan tuntutan, makhluk asing yang bertanggungjawab membawa mana-mana individu dilindungi, perlu hadir ke firma insurans yang ada untuk menurunkan sendiri tandatangan.

Ditawarkan sebagai satu taktik komedi oleh sebuah agensi insurans bernama The Saint Lawrence Agency di Florida, Amerika Syarikat - tawaran yang jelas sarkastik ini bagaimanapun direbut ribuan individu kerana jumlah pampasannya tinggi RM44 juta dengan hanya bayaran RM109.90 untuk perlindungan seumur hidup.

Kisah berkenaan selebriti atau individu ternama memilih untuk melindungi anggota tubuh mereka yang tertentu, sudah lama kedengaran. Perkara ini memang benar-benar berlaku.

Sebagai contoh, pemain bola sepak legenda kelab Manchester United dan pasukan England, David Beckham mempunyai pakej insurans yang difokuskan khas hanya untuk perlindungan kaki beliau - menjadi pakej termahal pernah ditawarkan untuk ahli sukan era tersebut.

Jika anda rasakan apa yang dilakukan Beckham aneh, seorang pemain kriket Australia bernama Merv Hughes pula memilih untuk melindungi misainya dengan nilai perlindungan RM1.62 juta.

Dikenali sebagai 'misai walrus' menyerupai rupa haiwan tersebut, misai itu telah menjadi antara identiti Hughes yang cukup dikenali.

Pelan perlindungan penculikan makhluk asing yang kami ceritakan di atas, lebih kepada pelan yang dicipta hanya untuk suka-suka. Bagaimana pula kalau dengan penculikan sebenar? Adakah ada perlindungan untuk kes culik?

Memang ada dan kami yakin tak ramai sedar pakej ini memang ada ditawarkan di negara kita. Cuma kaedahnya berbeza-beza.

Pengendali insurans biasanya menawarkan pembayaran semula kos tebusan yang telah dikeluarkan oleh pihak keluarga, bagi mendapatkan kembali mangsa dengan selamat. Kiranya keluarga tak berdepan kerugian teruk.

Ada juga pakej yang menawarkan satu amaun bayaran insentif kepada orang ramai untuk berkongsikan informasi kes, sehingga membawa kepada terselamatnya mangsa culik.

Selain itu, pihak insurans juga menawarkan sumbangan bayaran perbelanjaan bagi membantu pihak keluarga menampung kos mencari dan menyelamatkan mangsa daripada penculik.

Bagaimana? Cukup aneh tak senarai kami? Anda rasa yang mana paling berguna untuk anda dan keluarga anda?


5 Kuih Raya Tradisional Paling Popular Dan Ikonik

Kuih Raya merupakan tradisi wajib ada semasa meraikan sambutan Hari Raya Aidilfitri.

Setiap tahun pastilah kuih raya menjadi antara sajian yang paling dinantikan oleh ramai di seluruh Malaysia, khususnya mereka yang beraya. Tanpa kuih raya, kemeriahannya tak sama kan?

Berikut adalah lima kuih raya berstatus legenda wajib ada semasa musim perayaan Aidilfitri di negara kita.

Tat nenas merupakan kuih raya yang popular di Malaysia walaupun sudah dimodenkan sedikit rupa bentuknya. Penulis lagi suka yang bentuk bunga, anda pula?

Rasanya pula adalah gabungan rasa manis, masam dan garing, terhasil daripada kombinasi antara isi nenas yang lembut dan tepungnya yang sedikit rangup.

Warna kuning keemasan kuih ini pasti akan memberikan sentuhan klasik yang menarik pada meja hidangan anda semasa Hari Raya.

Dikatakan popular terlebih dahulu di negeri-negeri pantai timur, kuih makmur atau biskut makmur adalah kuih raya yang biasa ditemui di seluruh Malaysia.

Kuih berbentuk bebola ini berisi kacang yang disalut dengan gula, mempunyai rasa yang manis dengan lapisan luar yang lembut dan empuk.

Secara peribadi, penulis kurang gemarkan rasanya maklumlah tak berapa suka manis tapi orang yang suka memang mampu habiskan setalam kuih ni segera.

Setiap kali terlihat kuih ini, penulis pasti teringat pengalaman lama tengok nenek buat kuih ni di dapur.

Mempunyai rasa yang manis dan lemak, dengan tekstur yang lembut dan renyah. Kuih Bangkit dibuat daripada tepung ubi yang dicampur dengan santan dan gula, sebelum dibakar sehingga masak.

Corak atau paten kuih ini berbeza-beza mengikut negeri, ramai membentuknya menjadi corak bunga bersudut lima. Di Johor pula rekaannya sedikit berbeza, dengan penambahan corak tetapi mempunyai rasa yang serupa.

Kuih kapit unik kerana kuih ini dikatakan terhasil daripada asal-usul yang berbeza. Ada yang mengatakan orang Belanda memperkenalkan kuih ini kepada masyarakat kita.

Ada juga pendapat menyebut masyarakat Cina yang memperkenalkan dan mempopularkan kuih kapit di Malaysia.

Sangat nipis seperti keropok dan rangup bila dimakan, kuih kapit dihasilkan daripada adunan tepung, gula, santan dan telur yang dibentuk dalam acuan khas menghasilkan bentuknya yang sangat mudah dikenali.

Walaupun sedap, makan kuih kapit memang akan mengakibatkan lantai penuh cebisannya yang jatuh. Jadi kena rajin menyapu kalau kita suka kuih kapit ni.

Kuih bahulu adalah raja kepada semua kuih raya yang ada, pada pandangan penulis. Apatah lagi kalau kita ada peluang makan bahulu panas-panas. Nikmatnya memang tak terkata.

Bahulu merupakan salah satu kuih paling ikonik dihidangkan semasa Hari Raya Aidilfitri mempunyai tekstur yang lembut dan berongga, dengan rasa yang manis.

Dengan bentuk buah ceremai dan ikan menjadi bentuk paling diingati masyarakat Malaysia, kuih bahulu biasanya dihidangkan bersama kopi-o panas. Cicah bahulu dengan kopi-o sambil dengar lagu raya memang mengimbau nostalgia.

Bagaimanapun, rasa bahulu ni mesti seimbang. Penulis paling tak boleh tahan kalau kita makan bahulu tapi rasa telurnya terlalu kuat.


Risiko Bahaya Menghantar Anak ke Rumah Pengasuh atau Taska

Dalam zaman moden yang sibuk, kebanyakan ibu bapa memilih untuk menghantar anak-anak mereka ke rumah pengasuh ketika mereka pergi bekerja.

Walaupun ini merupakan pilihan yang baik dan mungkin juga dibuat kerana tidak ada pilihan lain, terdapat banyak risiko yang harus dipertimbangkan dalam menyerahkan anak kandung sendiri kepada pengasuh yang perlu kita fikirkan.

Kes-kes kurang enak berkenaan kecuaian atau sikap tidak bertanggungjawab pihak pengasuh kerap dikongsikan. Apa agaknya faktor risiko yang wujud berkenaan isu ini?

Semua orang boleh menjaga anak orang lain namun bukan semua orang berkemahiran menjaga anak-anak orang, daripada pagi sehingga ke petang.

Salah satu risiko yang mungkin berlaku apabila menghantar anak ke rumah pengasuh adalah kemungkinan pengasuh tersebut tidak mempunyai latihan dan mungkin juga kelayakan yang mencukupi, dalam menangani potensi masalah dan isu yang bakal timbul.

Kejadian salah laku dan kecelakaan yang berlaku di rumah pengasuh biasanya terjadi kerana pekerja/guru yang digajikan pengusaha tadika atau pengasuh itu sendiri tidak mempunyai pengetahuan dan latihan yang mencukupi dalam menguruskan anak-anak.

Realitinya, bukan mudah untuk sesebuah taska/tadika mendapatkan pekerja yang mahu bekerja dalam suasana yang agak mencabar mengawasi anak-anak kecil setiap hari.

Jadi pasti akan berlaku situasi di mana pengusaha mengambil sahaja mana-mana individu yang memohon jawatan itu, bagi memastikan kekosongan jawatan yang ada terisi.

Oleh itu sebelum memilih pengasuh, pastikan bahawa pekerja atau pengasuh itu mempunyai latihan yang mencukupi dalam menjaga anak-anak.

Selain itu terdapat risiko berlakunya masalah emosi dan kesihatan mental kepada anak, apabila ditinggalkan di rumah pengasuh.

Kebanyakan anak-anak sebenarnya pasti merasa tidak selesa ditinggalkan ibu bapa sendiri dan ini boleh mempengaruhi kesihatan mental mereka. Sebagai ibu bapa, ramai di antara kita terpaksa mengambil jalan mudah, memujuk dan menyedapkan hati sendiri beranggapan anak kita bahagia di rumah asuhan.

Bagaimanapun pendapat ini samalah seperti kita menganggap pejabat kita mampu menggantikan kediaman kita. Tak sama kan?

Sebelum memilih rumah pengasuh pastikan anda memilih rumah pengasuh yang selesa untuk anak anda dan terbaik daripada aspek fasiliti. Tetapi tanam dalam kepala sendiri, sebaik-baik tadika, anak kita lebih selesa ada di rumah kerana rumah kita tiada gantinya.

Risiko keselamatan fizikal merupakan antara risiko paling kita bimbangi, ketika meninggalkan anak ke rumah pengasuh.

Kejadian kemalangan domestik, sama ada disebabkan jatuh, bergaduh dan sebagainya boleh berlaku tanpa diduga. Yang paling ditakuti, kalau pengasuh atau penjaga yang ada sebenarnya kaki dera bukan saja dera fizikal bahkan suka mendera secara mental.

Kita semua sedar risiko apa yang boleh berlaku sekiranya ramai kanak-kanak kecil ditempatkan di satu tempat dalam tempoh yang lama. Anak kena gigit, kena pukul dengan kawan, itu semua ada masanya perlu kita anggap perkara biasa.

Tetapi ada juga faktor penambah lain yang kurang kita ceritakan, menyumbang kepada peningkatan risiko yang ada.

Sekiranya rumah pengasuh sendiri menempatkan anak-anak pengasuh atau penjaga yang lebih besar, anak-anak kecil yang ditumpangkan terdedah kepada risiko berbeza pula. Penjaga juga ada kemungkinan membela binatang kesayangan yang mengakibatkan anak-anak anda terdedah kepada risiko yang lebih tinggi.

Manusia boleh merancang tetapi hanya Tuhan yang menentukan. Sebaik-baik usaha kita, jika sesuatu perkara tu nak jadi, akan terjadilah ia.

Selain risiko yang telah disebutkan di atas, terdapat juga risiko bahawa pengasuh tidak dapat memenuhi keperluan dan keperluan khas anak anda disebabkan tangan mereka yang 'penuh.'

Anak anda mungkin ada keperluan khas seperti diet tertentu atau keperluan perubatan; pengasuh pula ada kemungkinan tidak sempat untuk menangani keperluan tersebut sehingga tidak dapat memberikan tumpuan yang betul kepada anak anda.

Memang tak menang tangan bertugas sebagai pengasuh atau penjaga ni. Letih dan mencabar kerjanya!

Satu risiko yang kita jarang nak cerita, adalah masalah yang timbul daripada ibu bapa sendiri. Ini kerana ada segelintir penjaga gemar mengamalkan sikap suka 'kecoh-kecoh' dalam bab penjagaan anak.

Dia nak penjaga beri tumpuan lebih kepada anak dia. Dia nak pengasuh tangkapkan gambar anak dia dan kongsi di Whatsapp. Dia kerap nak tau apa anak dia tengah buat. Macam dia ingat penjaga tu jaga anak dia seorang pulak dah.

Sedangkan ramai lagi ibu bapa yang diam saja, redha saja dengan apa akan berlaku dan menyerah saja percaya dengan kemampuan penjaga menangani semua dugaan yang menghadir.

Dengan memilih pengasuh yang berkualiti dan mempunyai latihan yang mencukupi, kita boleh mengurangkan risiko yang boleh terjadi ketika menghantar anak ke rumah pengasuh.

Memang banyak risiko yang tidak mampu kita kawal timbul berkenaan isu ini. Apa yang boleh kita kawal adalah tindakan kita sendiri. Kita semua tahu beban kerja pengasuh memang berat, jadi kita sebagai ibu bapa jadilah ibu bapa yang memudahkan tugasan mereka.

Sebagai contoh, kalau setiap hari kita saja yang lambat ambil anak melebihi masa yang ditetapkan, pengasuh akan kurang masa rehat mereka. Kelewatan kita sebenarnya turut memberi kesan kepada semua yang terlibat kan?


Sejarah Asal Fortune Cookies Yang Dituntut Banyak Pihak

Pernah tak anda dihidangkan dengan "fortune cookies" atau biskut nasib di restoran?

Sudah menjadi kebiasaan di banyak restoran ternama untuk pengunjung menerima hidangan kecil atau pencuci mulut antaranya pudina, gula-gula keras dan kadangkala coklat.

Tetapi di banyak restoran Cina di seluruh dunia, pelanggan biasanya mendapat sesuatu yang sedikit berbeza - "Fortune Cookies" atau dalam bahasa Melayu boleh diterjemahkan sebagai biskut nasib. Ianya adalah biskut berperisa vanila berbentuk Pac-Man yang mengandungi sekeping kertas bersaiz jari yang dicetak dengan kata-kata mutiara, petua  atau ramalan.m

Walaupun ramai orang mengaitkan biskut ini dengan restoran Cina dan budaya Cina secara amnya, ia sebenarnya lebih mudah dikesan ke Jepun abad ke-19 dan Amerika abad ke-20. Dengan kata lain, asal-usul "fortune cookies" yang sebenarnya bukanlah dari China.

Hari ini, kebanyakan biskut nasib dibuat menggunakan mesin yang memotong doh menjadi bulatan dan mencetak mesej padanya sebelum melipatnya menjadi bentuk ikoniknya. Seorang pembuat biskut boleh menghasilkan sehingga 200 biskut seminit menggunakan salah satu mesin ini!

Secara purata, setiap mesin menghasilkan kira-kira 4500 biskut ini dalam sejam. Selain itu, banyak syarikat yag meletakkan kertas yang mengandungi mesej yang berbeza untuk disesuaikan dengan acara korporat atau majlis khas seperti perkahwinan dan hari lahir.

Pada tahun 1870-an, beberapa kedai kuih-muih berhampiran Kyoto, Jepun telah menghasilkan keropok dengan bentuk terlipat yang sama dengan biskut nasib ini dan kertas yang terselip di dalamnya. Ia dipanggil "tsujiura senbei," atau "keropok nasib," menurut Jennifer 8. Lee, pengarang The Fortune Cookie Chronicles: Adventures in the World of Chinese Food yang menceritakan sejarah mengenai inskut nasib ini.

Menurut Lee, biskut yang dihasilkan di Jepun lebih besar dan lebih gelap, dibuat dengan bijan dan miso dan bukannya vanila dan mentega yang digunakan untuk menyedapkan kuki nasib yang terdapat di restoran Cina moden di Amerika.

Lee memetik penyelidik Jepun, Yasuko Nakamachi, yang berkata dia menemui kuki ini di kedai roti keluarga yang berusia beberapa generasi berhampiran kuil Shinto yang popular di luar Kyoto pada akhir 1990-an. Nakamachi juga menemui buku cerita dari 1878 dengan ilustrasi seorang perantis yang bekerja di kedai senbei membuat tsujiura senbei, bersama-sama dengan beberapa jenis keropok yang lain.

Lee berkata, biskut nasib ini mungkin tiba di Amerika Syarikat bersama-sama dengan pendatang Jepun yang datang ke Hawaii dan California antara tahun 1880-an dan awal 1900-an, selepas pengusiran Akta Pengecualian China terhadap pekerja Cina menyebabkan peningkatan permintaan untuk tenaga buruh murah.

Melalui migrasi beramai-ramai orang Jepun ke Amerika Syarikat ini, tukang roti Jepun telah membuka kedai di tempat seperti Los Angeles dan San Francisco, membuat miso dan biskut nasib berperisa bijan serta beberapa antara hidangan lain.

Salah satu cerita asal yang paling kerap diulang tentang biskut nasib di Amerika menyebut tentang kedai Japanese Tea Garden di Taman Golden Gate San Francisco sebagai restoran A.S. yang pertama yang terkenal untuk menyajikan hidangan biskut ini.

The Tea Garden memperoleh biskut nasib mereka dari kedai roti tempatan bernama Benkyodo, yang mendakwa telah memperkenalkan perisa vanila dan mentega dan telah mencipta mesin pembuatan biskut ini sekitar tahun 1911 untuk mengeluarkan biskut ini secara besar-besaran.

Tetapi, kata Lee, beberapa sumber lain juga mendakwa mencipta biskut pada masa yang sama, termasuk tiga perniagaan yang dikendalikan oleh pendatang yang berpangkalan di Los Angeles: kedai kuih-muih Fugetsu-Do di Little Tokyo di bandar itu, pengeluar makanan ringan Jepun, Umeya dan syarikat Hong Kong Noodle Company.

Bagaimanakah biskut nasib ini boleh berhijrah dari kedai roti Jepun ke restoran Cina? Pilihan makanan orang Amerika ketika itu mungkin memainkan peranan.

Penghijrah Jepun ke A.S. sekitar awal abad ke-20 tidak dapat membuka restoran Jepun di sana kerana orang Amerika tidak mahu makan ikan mentah. Jadi dalam banyak kes, mereka sebenarnya membuka restoran Cina kerana orang tempatan ketika itu mulai meminati makanan orang Cina seperti chop suey, chow mein, egg foo young.

Dan jangkaan orang Amerika untuk hidangan pencuci mulut pada penghujung makan mungkin menjelaskan mengapa banyak restoran ini mula menawarkan biskut nasib bersama-sama resit pembayaran mereka.

Tetapi biskut ini yang pernah dihasilkan oleh orang Jepun Amerika, akhirnya berakhir di tangan pengeluar Cina Amerika semasa Perang Dunia II. Selepas Jepun mengebom Pearl Harbor pada tahun 1941 dan Presiden Franklin D. Roosevelt mengarahkan penempatan semula dan tahanan orang Jepun Amerika melalui Perintah Eksekutifnya 9066, perniagaan Jepun Amerika mula ditutup, termasuk kedai roti yang pernah membuat biskut nasib ini.

Hal ini memberi peluang kepada usahawan Cina Amerika untuk menghasilkan dan menjual biskut nasib ini dan perkara ini masih berterusan sehingga pada saat ini sehinggan biskut ini dilihat seolah-olah sebahagian daripada budaya orang Cina.

Di Amerika Syarikat, terdapat kontroversi mengenai asal-usul biskut nasib ini sehinggakan kes ini telah dibicarakan di peringkat Mahkamah! Dua bandaraya, San Francisco dan Los Angeles, sama-sama mengaku sebagai tempat pertama kalinya biskut nasib ini diciptakan.

Makoto Hagiwara dari Japanese Tea Garden di Golden Gate Park di San Francisco disebut sebagai orang pertama yang menciptakan biskut ini pada 1909 sementara David Jung,, pemilik Hong Kong Noodle Company di Los Angeles, disebut sebagai penciptanya pada 1918.

Mahkamah di San Francisco mengeluarkan keputusan pada 1983 yang membela San Francisco. Meskipun dipimpin oleh seorang hakim Persekutuan, pengadilan ini sendiri telah dibantah kerana dianggap bias terhadap San Francisco.


5 Variasi Sardin Dalam Tin Yang Popular di Seluruh Dunia

Penulis memang cukup gemarkan masakan ikan sardin dalam tin. Dimakan sekali dengan nasi yang panas-panas, rasanya memang syahdu habis.

Kita semua tahu sardin dalam tin makanan yang popular di seluruh dunia, bukan saja sebagai lauk harian tetapi juga sebagai salah satu komponen penting wajib ada dalam persediaan untuk keperluan kecemasan dan darurat.

Meskipun sardin dalam tin sering dikaitkan sebagai makanan bajet dan sederhana, terdapat  banyak variasi sardin yang dapat kita nikmati. Berikut adalah beberapa variasi sardin dalam tin yang paling popular di seluruh dunia.

Sardin dalam sos tomata adalah varian sardin dalam tin paling popular di Malaysia.

Walaupun ada dua versi yang dibezakan mengikut jenis ikannya iaitu ikan sardin dan ikan kembung (mackerel), kedua-duanya biasanya dirujuk sebagai 'sardin.' Sardin yang diawetkan dalam sos tomato memberikan rasa masam manis, yang memberikan sentuhan unik pada sardin tersebut.

Jika dimasak dengan tumisan bawang merah dan cili yang menambahkan lagi rasa pedasnya, memang berpinggan-pinggan jugalah nasi mampu penulis habiskan.

Walaupun kita lebih mengenali sardin dalam sos tomato, variasi ini sebenarnya adalah varian sardin dalam tin dianggap paling umum di seluruh dunia.

Mempunyai harga yang lebih tinggi, sardin dalam minyak zaitun memberikan rasa lazat dan aroma khas pada ikan tersebut.

Diawet menggunakan minyak zaitun dara, sardin dalam minyak zaitun biasanya disajikan sebagai hidangan pembuka atau dicampur dengan salad. Penulis jarang membeli varian ini, kerana rasanya tak kena dengan mulut.

Sebab memang dari kecil dah biasa dengan sardin dalam sos.

Beberapa jenama sardin dalam tin menawarkan varian pedas yang terhasil daripada campuran cili dan minyak zaitun.

Ada juga jenama yang menambah rencah yang ada, mencampurkan bahan lain seperti bawang putih, daun salam, bunga cengkih dan sebagainya.

Sekiranya anda suka sardin dalam sos dan sardin dalam minyak zaitun, mungkin anda akan menyukai varian ini yang menggabungkan kedua-duanya dalam satu bentuk pakej yang lengkap.

Sardin dalam air mineral adalah varian yang popular di Asia, terutamanya di Indonesia dan Malaysia.

Ini kerana bukan semua orang gemarkan rasa sos tomato atau minyak zaitun yang digunakan sebagai bahan pengawet ikan sardin. Jadi satu-satunya pilihan yang ada adalah dengan mendapatkan sardin dalam air mineral, yang biasanya ditambah dengan garam.

Variasi sardin ini sangat sesuai untuk anda olah kepada resipi-resipi berbeza. Nak goreng senang, nak kari-kan pun senang. Nak makan begitu saja? Penulis belum pernah cuba. Rasanya bagaimana ya kalau makan camtu je?

Sardin dalam minyak kelapa merupakan varian yang dikatakan masih baru berbanding jenis-jenis sardin dalam tin lain. Oleh kerana itu usaha untuk mendapatkannya agak sukar kerana bukan semua jenama menawarkan produk ini.

Bagi mereka yang pernah merasainya, sardin yang diawetkan dalam minyak kelapa dikatakan memberikan rasa yang lazat dan aroma yang khas pada ikan tersebut, berbeza berbanding minyak zaitun.

Selain minyak kelapa, beberapa jenama juga memperkenalkan varian alternatif seperti sardin yang diawet dalam minyak sayuran dan juga minyak kekacang.

Bagaimana? Anda dah cuba kelima-lima versi sardin dalam tin yang ada? Penulis setakat ni masih setia dengan sardin dalam sos tomato sahaja. Lagi empat, kalau ada rezeki nanti akan penulis cuba.

Sangat versatil untuk digunakan dalam pelbagai jenis resipi, salah satu menu berasaskan sardin yang sangat penulis gemari adalah karipap sardin. Tetapi tak tahulah kenapa isteri penulis pasti memandang jelik setiap kali penulis membelinya.

Dia kata sardin dengan karipap, dua bahan yang tak serasi mesranya. Anda sependapat dengan isteri penulis atau sama macam penulis, masih gigih mencari karipap sardin terbaik di dunia?


Kenapa Kucing Beri Hadiah Kepada Pemiliknya?

Jika anda mempunyai kucing di rumah, anda mungkin tidak asing lagi menerima ‘hadiah’ dari semasa ke semasa. "Hadiah ini mungkin dalam bentuk labah-labah mati, tikus, mangsa yang lebih besar seperti arnab atau tupai (jika kucing anda seekor pemburu yang mahir) atau ia mungkin objek tidak bernyawa seperti tedd bear.

Tingkah laku ini adalah salah satu yang sering membingungkan pemilik kucing, terutamanya apabila hadiah yang dibawa pulang itu berbentuk haiwan mati walhal  makanan lazat untuk mereka mudah didapati di rumah.

Lebih membingungkan buat sesetengah pemilik, kucing-kucing mereka tidaklah memakan haiwan yang diburu itu. Malah, kucing mereka juga adakalanya tidaklah membunuh haiwan tersebut. Apakah motif di sebalik "hadiah" daripada kucing ini?

Walaupun kucing telah dijinakkan selama lebih 10,000 tahun, mereka masih mengekalkan beberapa naluri liar mereka antaranya memburu.

Kucing dilahirkan untuk memburu. Walaupun kucing peliharaan tahu bahawa mereka tidak perlu menangkap makanan mereka sendiri untuk terus hidup, mereka tidak dapat menahan keinginan untuk memburu tersebut. Malah, mereka amat menikmattii proses pemburuan dan pengejaran mangsa mereka.

Di alam liar, ibu kucing mengajar anak mereka cara memakan makanan mereka dengan membawa pulang mangsa yang mati atau cedera. Kucing domestik juga tidak berbeza dengan sifat semulajadi ini.

Tetapi pada zaman moden kucing domestik yang telah dimandulkan ini, banyak kucing betina tidak mempunyai anak yang perlu mereka wariskan kebijaksanaan dan kepakaran memburu mereka.

Dengan meninggalkan haiwan mati berdekatan dengan anda, kucing anda melakonkan peranan semula jadinya sebagai ibu dan guru kepada anak-anaknya. Kucing anda sudah menganggap anda seperti keluarganya sendiri dan oleh itu membawa hasil buruan tersebut kepada anda.

Oleh itu, sebelum anda menghukum kucing anda kerana tabiat pelik dan jeliknya itu, pertimbangkan maksud tingkah lakunya. Daripada cara makan hingga menggunakan pasir tempat buang air, tabiat kucing anda adalah berdasarkan naluri kelangsungan hidup mereka yang diperturunkan dari generasi ke generasi.

Selain kucing, anjing juga mempunyai tabiat suka memberi "hadiah" seperti kucing kepada pemiliknya.

Selain kedua jenis haiwan ini, tingkah laku unik ini juga telah diperhatikan dalam mamalia marin seperti ikan lumba-lumba. Malah, contoh yang menarik bagi tingkah laku ini boleh dikesan pada tahun 2015 ketika program pemakanan terkawal di Queensland, Australia.

Pada program itu, sekumpulan ikan lumba-lumba sentiasa dibekalkan dengan ikan sebagai sebahagian daripada program pemakanan terkawal di Tangalooma. Ikan lumba-lumba ini dilihat "memberi hadiah" ikan dan cephalopod (seperti sotong dan sotong) kepada manusia yang memberi mereka makan.

Ahli biologi yang mengkaji ikan lumba-lumba ini mencadangkan bahawa tingkah laku "pemberian hadiah" ini boleh dianggap sebagai lanjutan daripada budaya haiwan (dalam kes ini, ikan lumba-lumba dalam program pemakanan). Selain itu, ada juga ikan lumba yang membawa "hadiah" lain seperti batu karang dan pelbagai barangan lain dari laut.


Apa Beza Persatuan Bulan Sabit Merah, Palang Merah dan Kristal Merah?

Di kalangan pelajar sekolah, terpilih untuk menjadi ahli kepada Persatuan Bulan Sabit Merah (PBSM) merupakan satu perkara yang cuba dielakkan.

Berbeza dengan kumpulan persatuan lain seperti Pengakap, Kadet, Tunas Puteri dan sebagainya, PBSM dilihat kurang cool kerana tugasannya tampak tidak segagah yang lain. Walaupun demikian tidak dapat kita nafikan, bila ahli kadet cedera - yang pertama sekali membantu mereka adalah ahli PBSM.

Selain PBSM yang menggunakan simbol bulan sabit sebagai logonya, juga ada kumpulan Palang Merah berkongsi tugas serupa. Tahukah anda kewujudan satu lagi kumpulan perubatan yang dikenali sebagai Kristal Merah? Apa perbezaan di antara ketiga-tiganya?

Sebelum dikenali sebagai PBSM, agensi kemanusiaan yang bertanggungjawab membentuk 3 kumpulan perubatan kini bermula sebagai Pergerakan Palang Merah atau Red Cross Movement.

Pada tahun 1859 dalam revolusi masyarakat Itali menuntut kemerdekaan daripada Austria, berlaku perang di Lombardy di antara orang tempatan dibantu Perancis menentang tentera Austria.

Perang yang dikenali dengan nama jolokan Perang Solferino sempena pekan di mana pertembungan berlangsung, mengakibatkan ramai tentera kedua-dua pihak cedera dengan anggaran 40,000 orang tentera dalam situasi getir.

Seorang aktivis kemanusiaan dan ahli perniagaan dari Switzerland bernama Henri Dunant yang berpengaruh kerana gemar melakukan kerja-kerja amal, secara kebetulan tiba di Solferino pada hari pertempuran berlaku.

Melihat nyawa-nyawa terancam di depan mata, Dunant menggunakan organisasinya untuk mula membantu secara langsung pihak yang cedera serta menyalurkan bantuan perubatan seberapa segera.

Sebuah hospital sementara dibuka bagi menempatkan mangsa dan bahan-bahan bekalan mula dikumpulkan. Memilih untuk tidak mempedulikan siapa yang akan mereka rawati, hospital sementara yang dibuka Dunant bersama kumpulannya merawat sesiapa saja yang cedera tanpa sebarang prejudis.

Selepas mengalami sendiri 'neraka' yang boleh terjadi akibat peperangan, Dunant mula menggerakkan usaha mahu membangunkan sebuah badan khas yang menawarkan bantuan perubatan kecemasan yang bersikap neutral, tanpa mengambil kira faktor siapa yang dirawat mereka.

Idea itu berkembang menjadi sebuah jawatankuasa yang dinamakan International International Committee for Relief of Wounded in the event of War ditubuh pada tahun 1863.

Daripada penubuhan itulah, wakil-wakil daripada pelbagai negara bersidang bagi mencari jalan dalam membantu pembentukan pasukan sukarelawan bantuan rawatan kecemasan yang akan berkhidmat secara saksama.

Hasil perbincangan, asas kepada apa yang kita kenalpasti sekarang sebagai Konvensyen Geneva dibentuk, menggariskan hak, peraturan dan syarat secara jelas melibatkan individu dalam perang, orang awam dan tahanan perang.

12 kerajaan bersetuju memulakan langkah ini seperti negara Switzerland, Belgium, Denmark, Sepanyol, Itali, Belanda, Prussia dan Perancis yang berikrar untuk memelihara hak individu di kawasan-kawasan konflik, serta menubuhkan pasukan perubatan khusus di negara-negara terlibat.

Menggunakan simbol palang berwarna merah sebagai identiti, Belgium, Denmark, Perancis, Sepanyol dan Prussia menjadi antara negara terawal memulakan penubuhan persatuan perubatan, menjadi titik tolak kepada perkembangannya ke seluruh dunia.

Palang merah dipilih sebagai simbol bagi mewakili identiti kerajaan atau negara yang ketika itu berlatar belakangkan ajaran Kristian.

Satu perubahan besar kepada pergerakan Palang Merah terjadi sekitar tahun 1865, selepas kerajaan Uthmaniyah yang mentadbir di sekitar Turki turut sama bersetuju untuk menyertai persatuan ini.

Bagaimanapun simbol palang itu seandainya cuba diamalkan di kalangan masyarakat majoriti Islam, pasti akan menimbulkan rasa kurang senang. Untuk menyelesaikan polemik ini, penubuhan persatuan serupa di Turki memperkenalkan simbol bulan sabit merah sebagai ganti.

Diperkenalkan kali pertama pada tahun 1868, Hilâl-i Ahmer Cemiyeti atau Persatuan Bulan Sabit Merah di bawah kerajaan Uthmaniyah menjadi persatuan pertama bergerak di kalangan orang Islam.

Bagaimanapun versi PBSM yang ada di negara kita bermula sebagai Persatuan Palang Merah British, ditubuhkan pada tahun 1948.

Selepas berakhirnya kemelut kemerdekaan dan penubuhan Persekutuan Malaysia, pada tahun 1975 Parlimen Malaysia akhirnya meluluskan penukaran nama 'Persatuan Palang Merah' kepada 'Persatuan Bulan Sabit Merah' menjadikan kita turut mengamalkan apa yang diperkenalkan oleh Turki berdekad-dekad sebelum itu.

Daripada apa yang sudah kami tuliskan di atas jelas kita boleh nampak bagaimana latar belakang agama menentukan penggunaan simbol yang bakal mewakili persatuan perubatan kecemasan yang bakal ditubuhkan.

Situasi ini tetap timbul walaupun asalnya simbol yang digunakan, direkabentuk untuk membawakan sifat neutral tanpa ada memihak kepada mana-mana pihak.

Pada awal abad ke 2000, beberapa pihak dan negara mula melihat kecelaruan ini mungkin boleh menyebabkan banyak pihak tersalah tafsir makna dan tujuan pergerakan ini, khususnya di negara yang cuba mengamalkan dasar neutral sepenuhnya atau tidak mahu elemen Kristian dan Islam diangkat.

Antara negara yang pernah berhadapan isu ini adalah Sri Lanka dan India, yang mahu menggunakan simbol Swastika merah sebagai ganti, Iran yang mahu menggunakan simbol Matahari merah dan negara haram Israel yang mahu menggunakan bintang David dengan warna sama.

Untuk menyelesaikan masalah yang ada serta mampu menawarkan alternatif kepada negara berbeza pandangan, satu pindaan kepada Konvensyen Geneva diperkenalkan pada tahun 2005 bagi membolehkan simbol ketiga iaitu Kristal Merah dibentuk.

Pengguna dan persatuan yang menggunakannya diberikan hak sama rata semasa berkhidmat; sama seperti dua adik-beradiknya Palang dan Bulan Sabit.

Jadi seandainya anda dalam kecemasan dan didatangi petugas yang memakai simbol Kristal Merah, jangan risau - dia memang orang yang layak untuk membantu anda.


8 Perkataan Inggeris Yang Kurang Enak Disebut Tapi Sebenarnya OK

Menyebut perkataan kurang elok merupakan satu perbuatan yang tidak sepatutnya kita lakukan.

Kita sebagai penutur memang sensitif dengan penggunaan istilah yang kurang sesuai, khususnya yang menghina atau merujuk sesuatu yang kita rasakan jijik. Walaupun demikian dalam bahasa Inggeris, wujud istilah yang bunyinya seakan kotor, lucah dan kurang sesuai tetapi membawa makna yang harmoni sebenarnya.

Berikut adalah 8 yang kami kumpulkan, untuk anda kenalpasti walaupun mungkin anda tak akan gunakannya dalam dialog hari-hari.

'Niggardly' membawa makna seseorang yang kedekut dalam semua aspek. Orang kita gelarkan 'Haji Bakhil.'

Walaupun 'niggard' atau 'niggardly' realitinya tidak membawa makna yang sensitif seperti yang kita salah anggap, penggunaannya tidak lagi popular kerana bunyinya yang seakan-akan sama dengan istilah 'itu.'

Kami yakin anda pernah menggunakan ballcock berseorangan di tandas. Siapa tak pernah guna, tipu!

Ballcock adalah istilah kepada sistem pelampung yang mengawal paras air dalam tangki jamban anda.

Jika anda merasa aneh menggunakannya khususnya kepada wanita, gantikanlah istilah ini dengan float valve. Tapi ballcock lebih mudah dan kelakar bila disebut.

Sebelum ini, memang penulis kerap merasa aneh mendengar istilah ini - kerana bunyinya mudah dikelirukan di antara uvula dengan vulva, organ sulit kaum wanita.

Uvula merujuk kepada anak tekak yang ada di dalam kerongkong setiap individu.

Kami pernah menulis artikel panjang berkenaan uvula yang menerangkan kenapa 'daging' yang tergantung itu perlu ada dalam setiap tubuh manusia.

Apa saja istilah yang mempunyai sebutan 'cock' pasti didengari aneh.

Cockerel merujuk kepada ayam jantan muda yang masih belum dewasa. Apabila seekor ayam jantan dah dianggap dewasa, gelarannya naik pangkat sama ada bergelar cock atau rooster.

Angina sebenarnya merujuk kepada sakit dada yang boleh dirasai, akibat berlakunya tekanan meningkat di bahagian dada seseorang. Seandainya anda bertemu doktor akibat sakit dada dan doktor menyebut anda ada angina, janganlah terkejut pula ya.

Gejala pornografi telah menyebabkan apa saja perkataan yang terkandung perkataan 'hole' dilihat dengan senyuman sinis.

Lagilah bila istilah itu digabungkan dengan perkataan 'dream.' Jangan fikir jauh-jauh dan menyeleweng.

Dreamhole adalah rekaan tetingkap atau lubang yang dibuat biasanya di binaan menara, bagi membolehkan cahaya masuk ke ruangan dalamannya.

Kami yakin ramai lelaki akan tersenyum membaca istilah ini, kan?

Jaculate bagaimanapun merujuk kepada perbuatan membaling atau melontarkan sesuatu supaya objek itu menuju ke sasaran.

Jika anda gemar bermain permainan damak (dart) atau melontar lembing, anda sebenarnya sedang jaculate di depan orang ramai.

Tetapi tahukah anda istilah 'fuk' sebenarnya berkait dengan aktiviti pelayaran? Istilah ini datang daripada istilah fukkon yang merujuk kepada 'belayar dengan angin'.

Daripada situ, masyarakat Inggeris menggunakan istilah gabungan fuk (belayar) dan sheet (kain) menghasilkan fuksheet merujuk kepada layar kapal.

Sekiranya anda mendengar orang lain menyebut istilah ini semak dulu sama ada dia seorang pelayar kapal atau bukan. Manalah tahu dia memang sedang memperbetulkan layar kapal miliknya dan dia handal bahasa Inggeris lama.


Sejarah Asal Sistem Pembayaran Pencen

Antara perbezaan utama bagi individu yang bekerja dengan syarikat swasta berbanding individu yang bekerja dengan kerajaan ada pembayaran pencen. Seseorang yang bersara sebagai pegawai kerajaan, mengikut syarat-syarat yang ditetapkan, laya diberikan bayaran pencen selepas mereka bersara.

Bagi pekerja dalam sektor swasta, mereka tidak akan mendapat pencen. Sebaliknya, perbelanjaan di hari tua terpaksa dibuat menggunakan wang simpanan yang ada. Mujurlah wujudnya KWSP sebagai tempat simpanan di masa tua.

Bagi pesara kerajaan, jumlah wang pencen bulanan pula ditentukan melalui perkiraan tertentu yang mengambil kira bayaran gaji akhir, tempoh perkhidmatan dan beberapa faktor lain. Dengan jumlah pesara yang semakin bertambah seiring dengan pertambahan populasi manusia, maka perbelanjaan kerajaan setiap untuk pembayaran pencen juga sangat besar.

Pernahkah anda tertanya-tanya dari manakah asal-usul sistem pembayaran pencen ini Siapakah yang mula-mula memperkenalkan sistem pencen bagi pekerja kerajaan ini? Dengan pertambahan jumlah pesara dan perbelanjaan yang dikeluarkan oleh kerajaan untuk membayar pesara, adakah sistem bayaran pencen ini masih relevan?

Dalam zaman purba dahulu, orang Rom menawarkan pencen tentera bagi veteran legionnaires (centurions), biasanya dalam bentuk geran tanah atau perlantikan khas, selalunya separa awam.

Augustus Caesar (63 SM–14 AD)[42] memperkenalkan salah satu skim pencen pertama yang dikenali dalam sejarah dengan perbendaharaan tenteranya.

Pada 13 SM Augustus mencipta pelan pencen di mana askar bersara akan menerima pencen (minimum 3,000 syiling perak sekali gus, yang pada masa itu mewakili kira-kira 13 kali gaji tahunan legionnair) selepas 16 tahun berkhidmat dalam legion dan empat tahun dalam simpanan tentera.

Tentera yang bersara pada mulanya dibayar daripada pendapatan am dan kemudiannya daripada dana khas (aeririum militare) yang ditubuhkan oleh Augustus pada 5 atau 6 AD. Ini adalah dalam usaha untuk memadamkan pemberontakan dalam Empayar Rom yang sedang menghadapi pergolakan ketenteraan pada masa itu.

Pada tahun 1881 Otto von Bismarck, Presiden yang merupakan seorang Menteri konservatif Prusia, menyampaikan idea radikal kepada Reichstag iaitu sokongan kewangan yang dikendalikan oleh kerajaan untuk anggota masyarakat yang lebih tua. Dengan kata lain, bayaran persaraan.

Ideanya adalah radikal kerana pada masa itu, orang ramai tidak bersara. Jika anda masih hidup, anda akan bekerja mungkin di ladang atau, jika anda lebih kaya, menguruskan ladang atau ladang yang lebih besar.

Tetapi von Bismarck ketika itu berada di bawah tekanan daripada penentangnya dari golongan sosialis untuk melakukan sesuatu yang lebih baik untuk orang-orang di negaranya. Oleh itu, beliau dia berhujah kepada Reichstag bahawa "mereka yang kurang upaya untuk kerja atas sebab umur dan ketidakupayaan dari seg fizikal mempunyai hak untuk menuntut "penjagaan" dari pihak kerajaan”.

Idea itu mengambil masa lapan tahun untuk diterima tetapi menjelang akhir dekad tersebut, kerajaan Jerman akan mewujudkan sistem persaraan yang menyediakan sumbangan untuk warganegara yang berumur lebih dari 70 tahun.

Walau bagaimanapun, idea ini hanyalah "kemungkinan" yang besar pada masa itu. Umur persaraan itu hampir sejajar dengan jangka hayat di Jerman ketika itu. Walaupun sudah bersara, kebanyakan orang masih bekerja sehingga mereka meninggal dunia.

Walau bagaimanapun, terdapat pengecualian. Pencen bagi tentera telah lama diberikan kepada askar yang telah mempertaruhkan nyawa mereka (walaupun pencen tersebut tidak semestinya bermakna mereka boleh berhenti bekerja sama sekali).

Di Amerika Syarikat, bermula pada pertengahan tahun 1800-an, pekerja majlis perbandaran tertentu - anggota bomba, polis, guru, kebanyakannya di bandar besar - mula menerima pencen awam juga.

Pada tahun 1875, Syarikat American Express mula menawarkan pencen swasta. Menjelang 1920-an, pelbagai industri Amerika, dari kereta api ke minyak ke perbankan, menjanjikan pekerja mereka sejenis sokongan untuk tahun-tahun kemudian setelah pekerj mereka bersara.